(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΘ΄

Δευτέρα, 30 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Σ. Μπίζιου και Κ. Βλάση, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας, με θέμα: «Λειτουργική κατάρρευση του Νοσοκομείου Ρεθύμνου - σε απόγνωση γιατροί και ασθενείς», σελ.
 β) Προς την Υπουργό Πολιτισμού και Αθλητισμού, με θέμα: «Την αιφνίδια διακοπή σύμβασης εργαζομένων στην Εφορεία Αρχαιοτήτων Δωδεκανήσου», σελ.
 γ) Προς τον Υπουργό Τουρισμού με θέμα «Αγωνία για τον οδικό τουρισμό της βόρειας Ελλάδας», σελ.
 δ) Προς τον Υπουργό Εσωτερικών, με θέμα: « Έντονη φημολογία για ενδεχόμενη μετάθεση της ημερομηνίας διεξαγωγής των αυτοδιοικητικών εκλογών», σελ.
 ε) Προς τον Υπουργό Εργασίας και Κοινωνικών Υποθέσεων, με θέμα: «Να μη γίνει καμμία απόλυση στις δομές του Κέντρου Κοινωνικής Πρόνοιας Περιφέρειας Κρήτης (ΚΚΠ Π.Κ.)», σελ.
 στ) Προς τον Υπουργό Εθνικής Άμυνας με θέμα: «Η Κυβέρνηση κωλυσιεργεί προκλητικά δυόμισι χρόνια να θεσμοθετήσει το νέο πλαίσιο λειτουργίας της στρατιωτικής δικαιοσύνης, όπως επιτάσσει η συνταγματική Αναθεώρηση του 2019», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

Β. Επί των επικαίρων ερωτήσεων:
 ΚΙΚΙΛΙΑΣ Β. , σελ.
 ΚΟΜΝΗΝΑΚΑ Μ. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΜΙΧΑΗΛΙΔΟΥ Δ. , σελ.
 ΞΑΝΘΟΠΟΥΛΟΣ Θ. , σελ.
 ΞΑΝΘΟΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΣΥΝΤΥΧΑΚΗΣ Ε. , σελ.
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΘ΄

Δευτέρα 30 Μαΐου 2022

Αθήνα, σήμερα στις 30 Μαΐου 2022, ημέρα Δευτέρα και ώρα 17.14΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν σήμερα.

Θα ξεκινήσουμε με την πέμπτη με αριθμό 698/23-5-2022 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθούπρος τον Υπουργό Υγείας,με θέμα: «Λειτουργική κατάρρευση του Νοσοκομείου Ρεθύμνου - σε απόγνωση γιατροί και ασθενείς».

Στην ερώτηση θα απαντήσει ο Υπουργός Υγείας κ. Θάνος Πλεύρης.

Ορίστε, κύριε Ξανθέ, έχετε τον λόγο για την πρωτολογία σας.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κύριε Υπουργέ, αυτή τη φορά θα συζητήσουμε μια ερώτηση που θεωρώ ότι είναι σημαντική όχι μόνο για τις υπηρεσίες υγείας του νομού μας, αλλά νομίζω ότι η περίπτωση του Νοσοκομείου Ρεθύμνου είναι χαρακτηριστική της πλήρους αποδιοργάνωσης στην οποία έχουν βρεθεί πάρα πολλά επαρχιακά νοσοκομεία αυτή την περίοδο μετά από δυόμισι χρόνια σχεδόν πανδημίας, που υποτίθεται, όπως επαίρεστε, υπήρξε μία ενίσχυση και θωράκιση του Εθνικού Συστήματος Υγείας.

Όσον αφορά το Νοσοκομείο Ρεθύμνου, όλοι οι συνάδελφοι, όπως δυστυχώς και οι ασθενείς και η τοπική κοινωνία, εκτιμούν ότι αυτή την περίοδο έχει βρεθεί στην πιο δεινή θέση της ιστορίας του. Είναι πραγματικά σε μια πολύ παρατεταμένη κρίση στελέχωσης και λειτουργίας. Η τακτική χειρουργική δραστηριότητα σχεδόν έχει ανασταλεί εδώ και περίπου ενάμισι - δύο χρόνια.

Με ενημέρωσαν αυτές τις μέρες ότι κανονίστηκε να χειρουργηθεί για μια επέμβαση ρουτίνας ένας άνθρωπος στο Νοσοκομείο Αγίου Νικολάου. Αναγκάζονται, λοιπόν, οι ασθενείς του νομού να πηγαίνουν σε γειτονικούς νομούς για να αντιμετωπιστούν τέτοια περιστατικά, που προφανώς υπήρχε και η γνώση και η εμπειρία και το χειρουργικό δυναμικό για να τα διεκπεραιώσει.

Το ίδιο σοβαρά προβλήματα υπάρχουν σε κρίσιμα άλλα τμήματα, όπως είναι η παθολογική κλινική, που ήταν μονίμως στο «κόκκινο» την περίοδο της πανδημίας. Υπήρχε μια τρομερή πίεση στο ιατρικό προσωπικό της να αντιμετωπίσει και τους ασθενείς με συνήθη παθολογικά νοσήματα και τους ασθενείς με κορωνοϊό.

Βεβαίως, το ΤΕΠ και η μονάδα εντατικής θεραπείας, κύριε Πρόεδρε, που είναι κρίσιμα τμήματα για τη λειτουργία του νοσοκομείου, είναι ιδιαίτερα υποστελεχωμένα. Και προκλητικά, κατά την άποψή μου, εξαιρέθηκε το Νοσοκομείο Ρεθύμνου από την πρόνοια να αυξηθούν κατά είκοσι πέντε οι διαθέσιμες κλίνες στη μονάδα εντατικής θεραπείας στην Κρήτη και να προκηρυχθούν αντίστοιχες θέσεις εντατικολόγων. Στις είκοσι πέντε θέσεις που προκηρύχθηκαν για όλη την Κρήτη για το Νοσοκομείο Ρεθύμνου δεν υπήρξε ούτε μία.

Αυτά, σε συνδυασμό με όλη αυτή τη δυσλειτουργία ιδιαίτερα του αναισθησιολογικού τμήματος, έχουν οδηγήσει πραγματικά το νοσοκομείο να λειτουργεί ως ένα εφημεριακό κέντρο, να έχει απαξιωθεί ο δευτεροβάθμιος χαρακτήρας του, οι πολίτες και οι ασθενείς ανησυχούν για το αν μπορούν να βρουν λύση σε ένα σοβαρό πρόβλημα υγείας. Και, βεβαίως, έχει επιδεινωθεί και, θα έλεγα, «έχει ξεχειλίσει το ποτήρι» και της ανασφάλειας και της απόγνωσης και των εργαζομένων και των ασθενών.

Η υπόθεση των διακομιδών και της εφαρμογής του νόμου, που εσείς ψηφίσατε, επιτρέπει να διακομίζονται διασωληνωμένοι και βαρέως πάσχοντες ασθενείς από ειδικότητες που δεν είναι σχετικές με το αντικείμενο. Και αυτή την περίοδο υπάρχει λίστα στο νοσοκομείο, όπου εμπλέκονται οφθαλμίατροι, γαστρεντερολόγοι, νευρολόγοι, μαιευτήρες στη διακομιδή τέτοιων περιστατικών, βάζοντας σε τεράστιο κίνδυνο και ανασφάλεια και τους ίδιους τους γιατρούς, αλλά κυρίως τους ασθενείς.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΑΝΔΡΕΑΣ ΞΑΝΘΟΣ:** Κλείνω, κύριε Πρόεδρε. Ευχαριστώ για την ανοχή.

Το ερώτημα είναι αν υπάρχει ένα σχέδιο έκτακτης ανάγκης -έτσι πρέπει να αντιμετωπιστεί, με όρους επείγουσας ανάγκης-, ώστε να δοθεί μία λύση με τη συνδρομή ιατρικού προσωπικού σε επίπεδο περιφέρειας, να καλυφθεί αυτή η επείγουσα φάση, να μπορέσει το νοσοκομείο στοιχειωδώς να «σταθεί στα πόδια του», να έχει μια δυνατότητα να διεκπεραιώσει την τακτική του λειτουργία, ιδιαίτερα στον χειρουργικό τομέα, και κυρίως οι διακομιδές των ασθενών να γίνονται με ασφάλεια.

Είναι κρίσιμης σημασίας αυτή η παρέμβαση. Βεβαίως, χρειάζεται και μία παρέμβαση προοπτικής, που αφορά τον νέο οργανισμό του νοσοκομείου, που δεν έχει προχωρήσει, την αξιοποίηση του οικοπέδου που έχει δώσει το πανεπιστήμιο εδώ και έναν χρόνο και που δεν έχει γίνει ούτε ένα βήμα και γενικά τη στοχευμένη αναβάθμιση κρίσιμων τμημάτων.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Οπωσδήποτε είναι μέριμνα της Κυβέρνησης και της ηγεσίας του Υπουργείου να δοθεί λύση σε πολλά περιφερειακά νοσοκομεία και στα προβλήματα τα οποία αντιμετωπίζουν. Σε μεγάλο βαθμό υπήρχαν και επιπλέον προβλήματα, λόγω της πανδημίας και της πίεσης που είχαν και αυτά τα νοσοκομεία για την αντιμετώπιση της πανδημίας.

Αναφορικώς τώρα με τις προκηρύξεις θέσεων, στις οποίες αναφέρεστε και γνωρίζετε κιόλας. Υπάρχει πλήρως το πρόγραμμα των προκηρύξεων θέσεων για το συγκεκριμένο νοσοκομείο και μάλιστα και με την προκήρυξη στις 5-2-2021 εγκρίθηκαν δεκαέξι θέσεις και ολοκληρώθηκαν με διορισμό εννέα θέσεων, ενώ και με την προκήρυξη στις 7-9-2021 υπήρχε έγκριση για έξι θέσεις. Οι πέντε δυστυχώς ήταν άγονες και σε μόνο μία υπήρξε πρόσληψη. Αντίστοιχα, έγιναν οι προσλήψεις επικουρικών ιατρών και πάντοτε προσπαθούσαμε να καλύψουμε τις δυνατότητες οι οποίες υπήρχαν, ανάλογα και με την προθυμία των ιατρών να προσέλθουν.

Θα πρέπει να επισημάνουμε πώς ήταν η κατάσταση, τι παρέλαβε δηλαδή η υφιστάμενη διοίκηση, για να δούμε το διαχρονικό πρόβλημα που υπήρχε στο Νοσοκομείο Ρεθύμνου. Η υφιστάμενη διοίκηση παρέλαβε στην παθολογική κλινική δύο παθολόγους με έξι οργανικές θέσεις, στην πνευμονολογική κλινική δύο πνευμονολόγους με τέσσερις οργανικές θέσεις, στα ΤΕΠ τρεις ιατρούς με επτά οργανικές θέσεις, τρεις μόνιμους αναισθησιολόγους και πέντε γιατρούς στη ΜΕΘ και μία ειδικευόμενη γιατρό, με έξι οργανικές θέσεις.

Για όλη τη δεκαετία του 2012 - 2021 προστέθηκαν πενήντα έξι γιατροί, ενώ αποχώρησαν σαράντα έξι. Δηλαδή, το ισοζύγιο στο Νοσοκομείο Ρεθύμνου ήταν μόνο ένας γιατρός ανά έτος. Στη δε διακυβέρνηση τη δική σας, από το 2015 έως το 2019, υπήρξαν είκοσι οκτώ προσλήψεις και είκοσι πέντε αποχωρήσεις. Άρα τρεις γιατροί ήταν το ισοζύγιο μέσα στα τεσσεράμισι χρόνια επιπλέον.

Το 2019 - 2022 έχουν αναλάβει υπηρεσία είκοσι πέντε μόνιμοι ιατροί και έχουν ενισχυθεί και με προσλήψεις δεκαπέντε επικουρικών, αλλά και εκατόν εννιά λοιπό προσωπικό.

Συνεπώς υπάρχει ένα διαχρονικό πρόβλημα στο Νοσοκομείο Ρεθύμνου. Δεν είναι ένα πρόβλημα που προέκυψε λόγω της πανδημίας. Υπήρχε αυτό το πρόβλημα. Και σε αυτά τα τρία χρόνια, παρ’ όλη την πίεση η οποία υπήρξε από την πανδημία, προσπαθήσαμε να καλύψουμε και με μόνιμους γιατρούς -σας αναφέρω είκοσι πέντε- και με επικουρικό προσωπικό.

Πλέον έχουμε έναν συνολικό σχεδιασμό που έχει να κάνει με τα περιφερειακά νοσοκομεία. Έχουμε να κάνουμε και με την προκήρυξη που ήδη έχει πάει στο Υπουργείο Εσωτερικών για τους νοσηλευτές των τεσσάρων χιλιάδων μονίμων θέσεων, αλλά και τους επτακόσιους ιατρούς, όπου λαμβάνουμε την εκτίμηση την οποία μάς έχει κάνει και η 7η ΥΠΕ αναφορικώς με το Νοσοκομείο Ρεθύμνου.

Ιδιαιτέρως, αυτό το οποίο θα γίνει και επεξεργάζεται η Αναπληρώτρια Υπουργός Υγείας, η κ. Μίνα Γκάγκα, είναι ότι η προκήρυξη που αφορά τους γιατρούς θα ξεκινήσει ακριβώς από τα περιφερειακά νοσοκομεία. Δεν θα ξεκινήσει από τα νοσοκομεία, δεν θα είναι κοινή η προκήρυξη. Δηλαδή, θα προκηρυχθούν πρώτα οι θέσεις που είναι στα περιφερειακά νοσοκομεία, ώστε να υπάρξει κάλυψη με υποχρεωτικό χρόνο παραμονής εκεί, ενώ στο νομοσχέδιο που παρουσιάστηκε και στο Υπουργικό Συμβούλιο θα υπάρξουν και συγκεκριμένα κίνητρα, προκειμένου να υπάρξει η στελέχωση των συγκεκριμένων περιοχών, όπου κατά βάση είναι άγονες οι προκηρύξεις.

Ώσπου να βγουν αυτές οι προκηρύξεις και κυρίως να εφαρμοστούν και τα κίνητρα, προφανέστατα θα συνεχίσουμε με τη διαδικασία και των προσκλήσεων όπως γίνονται τώρα, αλλά και του επικουρικού προσωπικού για να καλύπτονται οι θέσεις.

Μία κουβέντα -και θα συνεχίσω στη δευτερολογία μου- για τις διακομιδές των βαρέως πασχόντων, όπως αναφέρετε. Η ενημέρωση που μου κάνουν είναι ότι και στη διάρκεια της διακυβέρνησης ΣΥΡΙΖΑ οι διακομιδές γινόντουσαν από δύο γιατρούς. Δεν υπήρχε, δηλαδή, ένα οργανωμένο πλαίσιο διακομιδής των ασθενών στα γειτονικά νοσοκομεία που χρειάζονταν ΜΕΘ. Δεν άλλαξε καθόλου το καθεστώς σήμερα, με τη διαφορά ότι έχει αποχωρήσει ένας από τους δύο γιατρούς οπότε το βάρος είναι ακόμα μεγαλύτερο. Ως προς τον σχεδιασμό, όμως, δεν έχει αλλάξει τίποτα για τη διακομιδή των βαρέως πασχόντων. Αυτή είναι η ενημέρωση που μου γίνεται και από την υπηρεσία.

Στη δευτερολογία μου θα αναφερθώ -προφανώς θα αναφερθείτε κι εσείς, γιατί είναι το δεύτερο σκέλος της ερώτησής σας- στις κτηριακές υποδομές και την τυχόν ανέγερση νέου νοσοκομείου.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Ξανθός για τη δευτερολογία του.

**ΑΝΔΡΕΑΣ ΞΑΝΘΟΣ:** Κύριε Υπουργέ, πρώτον έχω την αίσθηση ότι δεν έχετε στοιχειωδώς επίγνωση της πραγματικότητας. Και καταντάει ενοχλητικό πλέον τρία χρόνια μετά την ανάληψη της διακυβέρνησης από εσάς να έρχεστε εδώ και να προσπαθείτε να κάνετε συγκρίσεις με το τι παραλάβατε.

Σας έχω πει πάρα πολλές φορές ότι πρώτον οι συγκρίσεις γίνονται ανάμεσα σε ομοειδείς περιόδους. Αν αρχίσουμε να συζητάμε τώρα τι έγινε την πρώτη μνημονιακή περίοδο που περικόπηκαν 40% οι προϋπολογισμοί του ΕΣΥ, πάγωσαν οι προσλήψεις επί μία πενταετία, δεν έγινε ούτε μία πρόσληψη και βεβαίως είχαν βρεθεί δύο εκατομμύρια άνθρωποι ανασφάλιστοι εκτός θεσμικής πρόβλεψης για ιατροφαρμακευτική περίθαλψη και τι έγινε στην πορεία στη συνέχεια, νομίζω ότι τα νούμερα είναι συντριπτικά.

Στο Νοσοκομείο Ρεθύμνου, γιατί το ξέρω πάρα πολύ καλά όπως αντιλαμβάνεστε, έγιναν εβδομήντα μόνιμες προσλήψεις, είχαν δρομολογηθεί -ήταν προκηρυγμένες- περίπου εκατόν τρεις για την ακρίβεια, αν θυμάμαι, αυξήθηκε 20% ο προϋπολογισμός και φυσικά διαγράφηκαν χρέη ανασφάλιστων συμπολιτών μας, οι οποίοι είχαν επιβαρυνθεί για τη νοσηλεία τους στο νοσοκομείο και ήταν και πλέον δωρεάν και προσβάσιμο σε όλους χωρίς ούτε φίλτρα ούτε επιτροπές ούτε εμπόδια και προσκόμματα. Και βεβαίως άνοιξε μια κλειστή κλινική όπως η ουρολογική, άνοιξε το ΚΕΦΙΑΠ που ήταν κλειστό, προσλήφθηκε μόνιμος ογκολόγος και λειτούργησε η ογκολογική κλινική και έγιναν σημαντικά βήματα αναβάθμισης.

Τώρα έρχεστε λοιπόν και πέρα από το ότι επικαλείστε το παρελθόν, δεν μας λέτε τίποτα συγκεκριμένο για το παρόν και το παρόν είναι δύσκολο! Έχει οδηγήσει σε burnout το προσωπικό, έχει εξαντλήσει τις αντοχές των ανθρώπων της πρώτης γραμμής ιδιαίτερα των κρίσιμων τμημάτων. Και το μεγάλο θέμα είναι ότι το αντιμετωπίζετε ως μία υπόθεση η οποία δεν χρειάζεται μια γενναία και μακροπρόθεσμη παρέμβαση. Αυτό είναι το κρίσιμο ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ λοιπόν δεν προκύπτει κάποιο σχέδιο έκτακτης ανάγκης το οποίο να δώσει μια προοπτική σύντομα να ανακουφιστεί το νοσοκομείο μέχρις ότου βεβαίως σχεδιαστούν μακροπρόθεσμες παρεμβάσεις με μόνιμο ιατρικό και λοιπό προσωπικό. Και το κυριότερο είναι ότι δεν φτάνουν πια οι προκηρύξεις των θέσεων, κύριε Υπουργέ. Δεν φτάνει να προκηρύξετε θέσεις. Για νοσοκομεία, όπως του Ρεθύμνου αλλά και πολλών άλλων επαρχιακών πόλεων, το να προκηρύσσετε θέσεις σε άγονες ειδικότητες δεν υπάρχει καμμία περίπτωση να υπάρξει ανταπόκριση. Χρειάζεται ένα νέο πλέγμα κινήτρων.

Ακούμε τόσο καιρό και λέτε ότι επεξεργάζεται η Κυβέρνηση, επεξεργάζεται η Αναπληρώτρια Υπουργός πλέγμα κινήτρων τα οποία θα συζητήσουμε. Σας άκουσα σήμερα στον «ΣΚΑΙ» να λέτε ότι έχει ανοίξει η κουβέντα με τον Πρωθυπουργό για νέο μισθολόγιο και νέες αποδοχές των υγειονομικών. Το να εξαγγέλλετε στο αβέβαιο μέλλον πράγματα, σημαίνει ότι δεν έχετε συνειδητοποιήσει την κρισιμότητα της κατάστασης ή, κάτι το οποίο για εμάς είναι το πιο λογικό, έχετε επιλέξει να εγκαταλείψετε κρίσιμους κρίκους του δημόσιου συστήματος υγείας ιδιαίτερα στην επαρχία, κρίκους που δεν υπάρχει ενδιαφέρον επενδυτικό όπως τα μεγάλα τριτοβάθμια νοσοκομεία για να προωθήσετε ΣΔΙΤ και έχετε αφήσει αυτά τα νοσοκομεία στη μοίρα τους.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

**ΑΝΔΡΕΑΣ ΞΑΝΘΟΣ:** Τελειώνω, κύριε Πρόεδρε.

Νομίζω ότι αυτή είναι η πολιτική σας επιλογή, να απαξιώσετε συνολικά το ΕΣΥ.

Και βεβαίως ένα μικρό νοσοκομείο όπως του Ρεθύμνου μόνο με μια προοπτική συνολικής αναβάθμισης και διαχείρισης της κρίσης στελέχωσης και της κρίσης που υπάρχει στο ανθρώπινο δυναμικό του σήμερα μπορεί συνολικά να αντιμετωπιστεί για το ΕΣΥ.

Χρειάζονται κίνητρα και όσον αφορά την παραμονή του προσωπικού που σήμερα υπηρετεί. Δώστε κίνητρα στους γιατρούς να παραμείνουν στο σύστημα υγείας. Εσείς δίνετε κίνητρα στους γιατρούς για να εγκαταλείψουν το ΕΣΥ και να έρθουν μετά ως ιδιώτες, με προνομιακούς υποτίθεται όρους, να συμβληθούν είτε με τον ΕΟΠΥΥ είτε με το δημόσιο σύστημα υγείας. Χρειάζονται κίνητρα για τις άγονες ειδικότητες και βεβαίως για τις κρίσεις που δεν υπάρχει ενδιαφέρον. Πρέπει να μεταπίπτουν αυτόματα στο προνομιακό μπόνους επιπλέον κινήτρων μισθολογικών, βαθμολογικής εξέλιξης, επιστημονικής εξέλιξης.

Εάν δεν βελτιωθούν οι συνθήκες εργασίας, αμοιβής και εκπαίδευσης στο σύστημα υγείας, το ΕΣΥ οδηγείται σε μαρασμό και καταστροφή.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Έχετε μιλήσει δέκα λεπτά. Δεν είναι σωστό.

**ΑΝΔΡΕΑΣ ΞΑΝΘΟΣ:** Και ένα τελευταίο, κύριε Πρόεδρε.

Ειδικά για το θέμα της προοπτικής του νέου νοσοκομείου, γιατί αυτό θα ήταν ένα σήμα σημαντικό για την κοινωνία, ότι υπάρχει μια προοπτική μακροπρόθεσμη πέρα από τη μίζερη διαχείριση, να γίνει μία κίνηση. Εδώ και έναν χρόνο το πανεπιστήμιο έχει παραχωρήσει τον χώρο. Η ΚΤΥΠ δεν έχει πει αν είναι κατάλληλος ούτε εσείς ως πολιτική ηγεσία έχετε κάνει μια έγκριση σκοπιμότητας θετική. Και βεβαίως είναι και ο νέος οργανισμός, ο οποίος εκκρεμεί. Χρειάζονται δηλαδή και άμεσες και μακροπρόθεσμες παρεμβάσεις.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, θα σας διαψεύσουμε, αλλά ενδιαφερόμαστε για το Νοσοκομείο Ρεθύμνου.

Θα έρθω και στα γενικά τα οποία είπατε για το ΕΣΥ, αλλά πάμε στα ειδικά. Αυτό το αποδεικνύουμε με μετρήσιμα νούμερα. Γιατί το νοσοκομείο έχει ενταχθεί στο πρόγραμμα της ενεργειακής αναβάθμισης με ποσό 5.387.000, έχει ενταχθεί με 753.000 για τη μελέτη, επέκταση και αναδιαρρύθμιση του υφιστάμενου κτηρίου. Παράλληλα βρίσκεται μέσα στο ΕΣΠΑ της Περιφέρειας Κρήτης με 971.000 ευρώ, έχει ενταχθεί στο πρόγραμμα το συγκεκριμένο νοσοκομείο. Άρα βλέπετε ότι υπάρχουν συγκεκριμένα νούμερα για να γίνουν παρεμβάσεις στο νοσοκομείο τα οποία δεν έγιναν.

Εδώ δεν είναι θέμα συγκριτικό ή μη, είναι θέμα πραγματικό. Ούτε μπήκα στη σύγκριση με τα νούμερα για να πω πώς ήταν και τι έγινε. Αλλά προφανέστατα μιλάμε, κύριε Ξανθέ, σε πραγματικά νούμερα. Μία στελέχωση ενός νοσοκομείου υπάρχει για οποιουσδήποτε λόγους και μέσα στην πανδημία, με συγχωρείτε, είναι το αντίθετο. Ακριβώς επειδή υπήρξε πολύ μεγάλη πληθώρα θέσεων και σε μεγάλα νοσοκομεία, που ήταν πιο ελκυστικά, πήγαινε το επικουρικό προσωπικό να επιλέξει αυτά τα νοσοκομεία. Διότι μεγάλα περιφερειακά νοσοκομεία «έβγαζαν» πολύ περισσότερες θέσεις για επικουρικό προσωπικό για τις ανάγκες COVID, οπότε ήταν λογικό να υπάρχει μεγαλύτερη προσέλκυση του κόσμου σε αυτά τα νοσοκομεία απ’ ό,τι στα περιφερειακά νοσοκομεία παρ’ όλες τις προσπάθειες που έγιναν. Αντιστοίχως μέσα από το Ταμείο Ανάκαμψης μέσα στα ογδόντα νοσοκομεία είναι και το Νοσοκομείο Ρεθύμνου και θα σταλούν στις ΥΠΕ να υπάρχουν συγκεκριμένες παρεμβάσεις οι οποίες πρέπει να γίνουν.

Άρα η επιθυμία για την κτηριακή αναβάθμιση και για την καλύτερη λειτουργία τμημάτων στο Νοσοκομείο Ρεθύμνου αποτυπώνεται με συγκεκριμένα χρήματα και κονδύλια τα οποία δίνονται προς αυτή την κατεύθυνση. Και να σας πω ότι το προηγούμενο διάστημα λειτούργησε και Ιατρείο Ρευματολογίας, και Ιατρείο Πόνου και Παρηγορητικής Φροντίδας, και Ιατρείο Αποκατάστασης, και post-COVID ιατρείο, ενώ εγκαταστάθηκε και εγκεφαλογράφος στο Νευρολογικό Τμήμα. Συνεπώς οι προσπάθειες γίνονται και θα συνεχίζονται, προκειμένου να υπάρξει υλικοτεχνική αναβάθμιση, αλλά αντιστοίχως και κτηριακή αναβάθμιση του συγκεκριμένου νοσοκομείου.

Αναφορικά με το προσωπικό σάς απάντησα ότι υπήρξαν όλες οι προκηρύξεις, ό,τι θέσεις ζητήθηκαν να «βγούνε». Όπου υπάρχουν άγονες προκηρύξεις προσπαθούμε να τις καλύψουμε με επικουρικό προσωπικό και με το τελευταίο νομοσχέδιο -πράγμα το οποίο διαφωνήσατε στο ένα σκέλος- ναι, πιστεύουμε ότι μέχρι να γίνουν όλες αυτές οι προκηρύξεις θέσεις ειδικά σε αυτά τα νοσοκομεία που δεν καλύπτονται από προθυμία κόσμου να έρθει να ενταχθεί στο Εθνικό Σύστημα Υγείας με μόνιμη προκήρυξη θα μπορεί να καλύπτεται από ιδιώτες γιατρούς.

Είμαστε στο στάδιο να εκδοθεί η υπουργική απόφαση βάσει του άρθρου που ψηφίστηκε από την πρωτοβάθμια φροντίδα υγείας, για να γίνουν και οι προσκλήσεις σε ιδιώτες γιατρούς, αλλά να εφαρμοστεί και το καθεστώς ότι όποιος συμβάλλεται με τον ΕΟΠΥΥ θα πρέπει να καλύπτει υπηρεσίες και οπωσδήποτε και στο συγκεκριμένο νοσοκομείο, στο Νοσοκομείο Ρεθύμνου, προκειμένου να καλυφθούν κενά θα γίνει και χρήση αυτής της διαδικασίας. Και με συγχωρείτε, είναι μια διαδικασία που μέχρι να γίνει η στελέχωση των νοσοκομείων όπως τα επιθυμούμε, με θέσεις μόνιμου προσωπικού, σε μεγάλο βαθμό θα βοηθήσουν και θα ανακουφίσουν αυτές τις περιοχές. Και στην προκήρυξη η οποία θα βγει για τις επτακόσιες θέσεις λαμβάνονται υπ’ όψιν οι ανάγκες του Ρεθύμνου. Η αναπληρώτρια ήδη θα σας παρουσιάσει τις σκέψεις τις οποίες υπάρχουν συνολικά για τον τρόπο που θα υπάρξουν κίνητρα, για να καλυφθούν όλες αυτές τις θέσεις.

Εμείς λοιπόν, κύριε Ξανθέ, λειτουργούμε με έναν γνώμονα ακριβώς όχι αποσπασματικό. Και για αυτό το οποίο είπατε και σήμερα ναι, λέμε ότι ανοίγει η κουβέντα. Δεν ερχόμαστε εδώ πέρα να πούμε ότι έχουν παρθεί αποφάσεις. Τα λέμε και στα όργανα τα οποία συζητάμε. Καταλαβαίνουμε ότι το μισθολογικό των ιατρών και νοσηλευτών αυτή τη στιγμή υπολείπεται από άλλες χώρες της Ευρωπαϊκής Ένωσης, αλλά αυτή είναι μια κεντρική κουβέντα, η οποία θα γίνει συνολικά με την Κυβέρνηση όχι μόνο με το Υπουργείο Υγείας, αλλά και με το Υπουργείο Οικονομικών με βάση τις δυνατότητες της χώρας και σίγουρα δεν θα γίνει με όρους, αν θέλετε, ότι συζητάμε για την πανδημία και ερχόμαστε να βάλουμε αυτό το θέμα.

Συζητάμε ευρύτερα πώς θα είναι οι σχέσεις, για να υπάρχει προθυμία των νέων να ενταχθούν στο Εθνικό Σύστημα Υγείας. Η απροθυμία η συγκεκριμένη, που είναι μια δεκαετής απροθυμία, έχει να κάνει με πολλούς λόγους και ειδικά στα περιφερειακά νοσοκομεία είναι πιο έντονη. Η κάλυψη θα γίνει σίγουρα και με καλύτερα κίνητρα και με καλύτερες, όπως αναφέρεται, μισθολογικές σχέσεις αλλά ναι, θα γίνει και με κόσμο ο οποίος δεν επιθυμεί πλέον να έχει τη σχέση της πλήρους και αποκλειστικής απασχόλησης και θα μπορεί ως ιδιώτης να παρέχει υπηρεσίες. Και στο τέλος της ημέρας, αν παρέχει υπηρεσίες και τις υπηρεσίες τις λαμβάνει δωρεάν ο πολίτης, κερδισμένος θα είναι ο πολίτης.

Μέσα, λοιπόν, σε αυτό το πλαίσιο θα προσπαθήσουμε και στο Νοσοκομείο του Ρεθύμνου, τόσο με την υλικοτεχνική υποδομή που σας ανέπτυξα -ήδη έχει εγκριθεί- αλλά και με τις κινήσεις που θα γίνουν για την κάλυψη του προσωπικού, να έχουμε την καλύτερη δυνατή περίθαλψη για τους συμπολίτες σας στο Ρέθυμνο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Συνεχίζουμε με την τρίτη με αριθμό 699/23-5-2022 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκαπρος την Υπουργό Πολιτισμού και Αθλητισμού, με θέμα: «Την αιφνίδια διακοπή σύμβασης εργαζομένων στην Εφορεία Αρχαιοτήτων Δωδεκανήσου».

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κυρία Κομνηνάκα, έχετε το λόγο για την πρωτολογία σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, γνωρίζετε ότι το θέμα της σημερινής επίκαιρης ερώτησης αποτελεί, δυστυχώς, τη μικρογραφία, ένα μικρό μόλις δείγμα της μεγάλης εικόνας της ανασφάλειας και της εργασιακής ομηρίας με την οποία βρίσκονται αντιμέτωποι δυστυχώς διαχρονικά -γιατί και από τις προηγούμενες κυβερνήσεις δεν ήταν διαφορετική η εικόνα- εκατοντάδες συμβασιούχοι εργαζόμενοι του Υπουργείου Πολιτισμού, αρχαιολόγοι, εργατοτεχνίτες, μηχανικοί, άλλες ειδικότητες, που, ακόμα και όταν προσλαμβάνονται για την επίβλεψη έργων που μπορεί να διαρκέσουν για πολλά χρόνια, η πρόσληψή τους γίνεται με το μαρτύριο της σταγόνας, με ολιγόμηνες συμβάσεις, πολλές φορές με πολύμηνη απληρωσιά και αναμονή και με τη μόνιμη αγωνία της ανανέωσης, που φυσικά τους κάνει ακόμα πιο ευάλωτους, ώστε να δείχνουν αντοχή σε αυτήν την κατάσταση.

Έτσι, λοιπόν, την Παρασκευή 13 Μαΐου οι συμβασιούχοι της Εφορείας Αρχαιοτήτων Δωδεκανήσου, που εργάζονται από τον Σεπτέμβρη του 2021 στο έργο αντικατάστασης κεντρικού δικτύου μεταφοράς νερού από τη θέση Σφαγεία στην πόλη της Κω λόγω πολλαπλών διαρροών εξαιτίας του καταστροφικού σεισμού του Ιουλίου του 2017, αιφνιδιαστικά και ενώ βρίσκονταν στην εργασία τους, ενημερώθηκαν τηλεφωνικά ότι διακόπτεται άμεσα η σύμβασή τους και να μην επιστρέψουν στη δουλειά από Δευτέρα. Αυτό έγινε χωρίς καμμία προειδοποίηση, χωρίς να τους δοθεί καμμία εξήγηση από την τοπική Εφορεία Αρχαιοτήτων και μάλιστα, ενώ είχε προηγηθεί λίγες μέρες πριν η ανανέωση των συμβάσεών τους στις 4 Μαΐου και με διάρκεια μέχρι τις 3 Σεπτεμβρίου του 2022.

Αυτό το προσωπικό του έργου αποτελείται και από μόνιμους κατοίκους του νησιού αλλά και εργαζόμενους που έχουν έρθει από άλλα μέρη της Ελλάδας, με ό,τι αυτό συνεπάγεται και για το επιπρόσθετο κόστος διαβίωσής τους. Και βέβαια, μετά και την υπογραφή της σύμβασής τους, οι εργαζόμενοι αυτοί και ενώ είχαν απορρίψει άλλες θέσεις εργασίας, βρίσκονται ξεκρέμαστοι εν μέσω μάλιστα της καλοκαιρινής σεζόν και σαν αποτέλεσμα και της μόνιμης ομηρίας στην οποία βρίσκονται λόγω των ελαστικών σχέσεων εργασίας.

Σας ρωτάμε, λοιπόν: Πώς τοποθετείσθε κατ’ αρχάς για την αδικαιολόγητη διακοπή της σύμβασης των εργαζομένων στο συγκεκριμένο έργο λίγες μόλις μέρες μετά την ανανέωσή τους; Ποια μέτρα θα πάρετε, ώστε να επιστρέψουν κανονικά στις εργασίες τους οι εργαζόμενοι και να συνεχιστεί η σύμβαση που έχουν υπογράψει; Και βέβαια, ποια μέτρα θα πάρει η Κυβέρνηση, ώστε να στελεχωθεί η Εφορεία Αρχαιοτήτων Δωδεκανήσου με όλο το απαραίτητο μόνιμο προσωπικό όλων των ειδικοτήτων, τη στιγμή που γνωρίζετε πολύ καλά ότι ιδιαίτερα σε αυτά τα νησιά υπάρχουν πολύ μεγάλες ανάγκες και θα μπορούσαν αυτές να καλύπτονται από μόνιμα εργαζόμενο προσωπικό;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Η κυρία Υπουργός έχει τον λόγο για να πρωτολογήσει.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτά, ευχαριστώ για την ερώτηση, γιατί μου δίνετε την ευκαιρία να διευκρινίσω ότι οι συμβασιούχοι που ασχολούνται από την Εφορεία Αρχαιοτήτων Δωδεκανήσου για την επίβλεψη των αρχαιολογικών εργασιών, στο πλαίσιο του έργου: «Αντικατάσταση κεντρικού δικτύου μεταφοράς νερού από δεξαμενή στη θέση Σφαγεία στην πόλη της Κω λόγω πολλαπλών διαρροών, εξαιτίας του καταστροφικού σεισμού της 21ης Ιουλίου 2017», που εκτελεί η Δημοτική Επιχείρηση Ύδρευσης - Αποχέτευσης του Δήμου Κω, δεν έχουν απολυθεί. Αντιθέτως, οι συμβάσεις εργασίας των υπαλλήλων στους οποίους αναφέρεστε βρίσκονται σε ισχύ σήμερα.

Το πρόβλημα είναι ότι ο ανάδοχος που εκτελεί το έργο για λογαριασμό της δημοτικής επιχείρησης έχει διακόψει τις εργασίες με προσφυγή στον συντονιστή αποκεντρωμένης διοίκησης νοτίου Αιγαίου, με αποτέλεσμα οι εργασίες στο πεδίο, τόσο της ΔΕΥΑ, όσο και της αρχαιολογικής επίβλεψης να έχουν προσωρινά διακοπεί. Παρά την εξέλιξη αυτή το προσωπικό εργάζεται στις αρχαιολογικές αποθήκες και στα εργαστήρια της εφορείας στην Κω, με αντικείμενο την ταξινόμηση, καταγραφή και τεκμηρίωση των ευρημάτων που ήλθαν στο φως κατά τη διάρκεια της εκτέλεσης του έργου.

Ας πάρουμε, όμως, λίγο τα πράγματα από την αρχή. Το ανωτέρω έργο εντάχθηκε στις 24 Μαΐου του 2018 στο Αναπτυξιακό Πρόγραμμα Ειδικού Σκοπού για το νότιο Αιγαίο 2017-2020, με κύριο του έργου και φορέα υλοποίησης τη Δημοτική Επιχείρηση Ύδρευσης - Αποχέτευσης. Ανήκει και αυτό στα έργα τα οποία ήταν αναγκαία να υλοποιηθούν μετά από τον σεισμό του Ιουλίου του 2017 και παρ’ όλα αυτά, λόγω αβελτηρίας της προηγούμενης Κυβέρνησης, δεν ξεκίνησαν καν.

Η εκτέλεση των εργασιών του εν λόγω έργου από τη δημοτική επιχείρηση εγκρίθηκε από την Εφορεία Αρχαιοτήτων στις 17 Σεπτεμβρίου του 2021. Προς τον σκοπό εκτέλεσης του υποέργου, αρχαιολογική αυτεπιστασία, υπεγράφη στις 8 Μαρτίου μνημόνιο συνεργασίας μεταξύ της Εφορείας Αρχαιοτήτων Δωδεκανήσου και της ΔΕΥΑ Κω, στο οποίο περιεγράφησαν αναλυτικώς οι εργασίες που έπρεπε να υλοποιηθούν.

Στη συνέχεια εκδόθηκε στις 5 Μαΐου του 2021 υπουργική απόφαση για την εκτέλεση του έργου. Μετά την έκδοση της απόφασης αυτής της αυτεπιστασίας, η εφορεία ολοκλήρωσε στις 26 Αυγούστου τη διαδικασία πρόσληψης δύο αρχαιολόγων και τεσσάρων εργατών για χρονικό διάστημα πέντε μηνών από την ημερομηνία υπογραφής της σύμβασης και με τη δυνατότητα παράτασης έως τη λήξη του υποέργου εφόσον αυτό κριθεί αναγκαίο.

Δύο εκ των υπαλλήλων παραιτήθηκαν, ο ένας αυτοδίκαια την 1η Σεπτεμβρίου 2021 και ο άλλος αποχώρησε λόγω συνταξιοδότησης στις 23 Μαΐου του 2022. Στις 29 Νοεμβρίου του 2021 και δεδομένου ότι σε τμήμα του έργου αποκαλύφθηκαν αρχαιολογικά κατάλοιπα, δόθηκε παράταση για την υλοποίηση του έργου ως τις 3 Μαΐου του 2022. Στις 28 Μαρτίου του 2022 εγκρίθηκε από το ΚΑΣ αύξηση προϋπολογισμού, ακριβώς για να καλυφθεί η ανάγκη και να μπορούν οι άνθρωποι αυτοί να απασχοληθούν όσο διαρκούσε το έργο το αρχαιολογικό.

Στις 11 Απριλίου του 2022 η ΔΕΥΑ ενημέρωσε την εφορεία ότι η προθεσμία ολοκλήρωσης του έργου θα παραταθεί ως τις 3 Σεπτεμβρίου του 2022. Ως εκ τούτου, στις 28 Απριλίου η εφορεία προχώρησε σε παράταση των συμβάσεων έως τις 3 Σεπτεμβρίου του 2022. Στις 26 Απριλίου του 2022 η ΔΕΥΑ Κω ενημέρωσε την εφορεία ότι υπεβλήθη ειδική δήλωση διακοπής εργασιών από τον ανάδοχο του έργου. Στις 28 Μαΐου ο ανάδοχος άσκησε ένσταση κατά της απόφασης της ΔΕΥΑ Κω με την οποία απορρίφθηκε η προηγούμενη δήλωση διακοπής εργασιών.

Αυτό είχε ως συνέπεια η εφορεία και η ΔΕΥΑ να αναζητήσουν λύση για τους εργαζόμενους και κατέληξαν να απασχολήσουν αυτό το προσωπικό, λόγω του μνημονίου συνεργασίας που υπήρχε, στην καταγραφή και στην τεκμηρίωση των αρχαιολογικών ευρημάτων. Αυτό αποτελεί μία υποχρέωση η οποία πηγάζει σε κάθε περίπτωση από τον ίδιο τον αρχαιολογικό νόμο που απαιτεί στο σύνολο των αρχαιολογικών εργασιών να υπάρχει η τεκμηρίωση και η καταγραφή των ευρημάτων.

Επομένως κανείς δεν έχει απολυθεί και οι συμβάσεις τους είναι ενεργές μέχρι τον Σεπτέμβριο του 2022, που υποτίθεται ότι θα τελειώσει και το έργο.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Κομνηνάκα έχει τον λόγο για να δευτερολογήσει.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, προφανώς δεν το βγάλαμε από το μυαλό μας αυτό. Η ενημέρωση προς τους εργαζόμενους. ότι σταματάει η σύμβασή τους. ήταν τηλεφωνική από την ίδια την Εφορεία Αρχαιοτήτων και μάλιστα, η επιστροφή ή η παραμονή των εργαζομένων στη δουλειά τους έγινε μετά από την πίεση και την αντίδρασή τους, μετά από τις παρεμβάσεις που έγιναν και πηγαίνοντας οι ίδιοι αυτοβούλως στην υπηρεσία τους, καθώς ήταν ενεργή ακόμη η σύμβασή τους και δεν είχαν ενημερωθεί με έγγραφο τρόπο για τη διακοπή της εργασιακής τους σχέσης.

Για του λόγου το αληθές, για το συγκεκριμένο ζήτημα υπήρξε και έγγραφο στις 16 Μαΐου από την προϊσταμένη της Εφορείας Αρχαιοτήτων Δωδεκανήσου με ακριβώς αυτό το ερώτημα, δηλαδή τι θα γίνουν οι συγκεκριμένοι εργαζόμενοι μετά από τη διακοπή των εργασιών του αναδόχου. Όπως αναφέρει η ίδια η προϊσταμένη της Εφορείας Αρχαιοτήτων στο έγγραφό της, μετά από τη διακοπή των εργασιών δεν θα είναι δυνατή η καταβολή της αμοιβής του προσωπικού που θα απασχολείται στο ανωτέρω έργο, δηλώνοντας, μάλιστα, ότι είναι άγνωστο αν και πότε θα γίνει η επανέναρξη των εργασιών. Τα παραπάνω δήλωσε η ΔΕΥΑ προς την Εφορεία Αρχαιοτήτων.

Μετά από τα παραπάνω, η προϊσταμένη έστειλε ερώτημα προς το Υπουργείο για την διακοπή ή όχι της εργασιακής σχέσης των συγκεκριμένων εργαζομένων. Άρα, υπήρξε τέτοιο ερώτημα και τέτοια ενημέρωση προς τους εργαζόμενους από την πρώτη στιγμή που αντέδρασαν. Υπήρξε η αντίδραση των εργαζομένων και του Εργατικού Κέντρου της Κω και γι’ αυτό, αν θέλετε, παραμένουν οι εργαζόμενοι, παρά τις διαφορετικές κατευθύνσεις που είχαν δοθεί αρχικά.

Σε κάθε περίπτωση, επειδή και το έγγραφο μιλά για τη συνέχιση της πληρωμής τους, να θυμίσουμε προς το Υπουργείο ότι στους συγκεκριμένους εργαζόμενους οφείλονται και δεδουλευμένοι μισθοί από την ήδη ολοκληρωθείσα σύμβαση των μηνών Μαρτίου και Απριλίου. Υποτίθεται ότι έχει ολοκληρωθεί η σύμβαση, αλλά οι εργαζόμενοι ακόμα αναμένουν τις αμοιβές τους, άρα, πόσω μάλλον ανησυχούν για την εξέλιξη της πληρωμής τους σε ένα έργο που σήμερα έχει διακοπεί.

Το ότι υπάρχει μεγάλη αναγκαιότητα για την παραμονή των εργαζομένων, για εμάς, αυτό είναι δεδομένο και προκύπτει και από τη μη ολοκλήρωση των εργασιών του έργου, που είναι μια άλλη συζήτηση το γιατί καθυστερεί τόσα χρόνια ένα τόσο αναγκαίο έργο σε μια πληγείσα περιοχή από τους σεισμούς. Είναι άλλη συζήτηση το γιατί καθυστερούν τα έργα και με ποιο τρόπο οι εργολάβοι που τα αναλαμβάνουν τα ολοκληρώνουν.

Ωστόσο, θεωρούμε δεδομένο, όπως προκύπτει και από τα ίδια τα αιτήματα της Εφορείας Αρχαιοτήτων, ότι οι συγκεκριμένοι εργαζόμενοι είναι απαραίτητοι και πρέπει να παραμείνουν στην υπηρεσία και, αν θέλετε, όχι μόνο για το διάστημα που διαρκεί η σύμβασή τους. Επίσης, με δεδομένο ότι η Κως είναι πραγματικά ένα απέραντο αρχαιολογικό πεδίο, αυτό σημαίνει ότι σε κάθε έργο είναι απαραίτητη η παρουσία προσωπικού από την Εφορεία Αρχαιοτήτων, το οποίο θα επιβλέπει.

Θεωρούμε ότι είναι ρεαλιστικό και αναγκαίο και πρέπει να ικανοποιηθεί το αίτημα της Εφορείας Αρχαιοτήτων για μόνιμες προσλήψεις, ώστε και αυτοί οι εργαζόμενοι να μην βρίσκονται με μόνιμη από πάνω τους τη σπάθη της απόλυσης ή της ανανέωσης. Ήδη, γνωρίζετε ότι στο έργο αυτό έχουν ξεκινήσει με μια πεντάμηνη σύμβαση στην αρχή, τρίμηνη παράταση και επόμενη τετράμηνη παράταση. Καταλαβαίνετε ότι η αναγκαιότητα για την ολοκλήρωση αυτών των έργων είναι πολύ μεγαλύτερη. Όμως, οι εργαζόμενοι παραμένουν στη μόνιμη ανασφάλεια των ολιγόμηνων συμβάσεων και, μάλιστα, με μεγάλες καθυστερήσεις στις πληρωμές.

Άρα θα θέλαμε να ακούσουμε τι πρόκειται να γίνει με την αμοιβή των εργαζομένων αυτών, εφόσον δεχόμαστε, χαιρετίζουμε και θεωρούμε σωστό το να παραμείνουν στις θέσεις εργασίας τους, τουλάχιστον για όσο διαρκεί η σύμβασή τους. Βέβαια, θα θέλαμε να ακούσουμε και μια κουβέντα, την τοποθέτησή σας, σχετικά με την ανάγκη μόνιμης κάλυψη των θέσεων αυτών στην Εφορεία Αρχαιοτήτων.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Κομνηνάκα.

Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτά, κοιτάξτε, αυτό το οποίο είναι γεγονός, το οποίο δεν αμφισβητείται, είναι ότι αυτές οι συμβάσεις των ανθρώπων, για τους οποίους κάνετε ερώτηση και λέτε ότι έχουν λήξει, σας επαναλαμβάνω ότι δεν έχουν λήξει και ουδεμία απόλυση έχει συμβεί.

**ΜΑΡΙΑ ΚΟΜΝΗΝΑΚΑ:** Δεν είπα ότι έχουν λήξει…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Όταν ένα δημόσιο έργο πρέπει να εκτελεστεί, εκ των πραγμάτων υπάρχει ένας ανάδοχος. Ειδικά για τα αρχαιολογικά υποέργα, που είναι της αρχαιολογικής παρακολούθησης, υπάρχει η θεσμοθέτηση της αρχαιολογικής αυτεπιστασίας. Προσλαμβάνεται, δηλαδή, συγκεκριμένο προσωπικό, είτε είναι επιστημονικό είτε είναι τεχνικό είτε είναι εργατοτεχνικό, προκειμένου να εξυπηρετήσει το συγκεκριμένο έργο και προσλαμβάνεται βάσει της ισχύουσας νομοθεσίας για συγκεκριμένο χρονικό διάστημα. Οι συμβάσεις κάποτε τελειώνουν. Δεν είναι εσαεί ανανεωτέες, κάποτε τελειώνουν.

Αναφερθήκατε ότι υπήρξε ένα τηλεφώνημα και κάποια αλληλογραφία της προϊσταμένης της εφορείας. Φυσικά δεν ξέρω για το τηλεφώνημα, δεν είναι εκεί το πρόβλημα, αλλά η αλληλογραφία καλώς υπήρξε, διότι η ΔΕΥΑ, η οποία είναι ο κύριος του έργου, ειδοποιεί την Εφορεία Αρχαιοτήτων ότι ο ανάδοχος έχει κάνει προσφυγή στην αποκεντρωμένη διοίκηση και επομένως το έργο θα διακοπεί. Ήταν, λοιπόν, καθήκον της Εφορείας Αρχαιοτήτων και της προϊσταμένης να επικοινωνήσει γραπτώς με τη ΔΕΥΑ, προκειμένου να εξευρεθεί λύση για να μην απολυθούν αυτοί οι συγκεκριμένοι εργαζόμενοι, δεδομένης της παράτασης της σύμβασής τους μέχρι τον Σεπτέμβρη του ’22.

Αυτή, λοιπόν, είναι η αλληλογραφία. Είναι η αλληλογραφία που έγινε μεταξύ της προϊσταμένης και της ΔΕΥΑ και της προϊσταμένης και του Υπουργείου, όπου πήρε σαφή οδηγία να ανανεωθούν οι συμβάσεις από τη στιγμή που το ισχύον θεσμικό πλαίσιο, ήδη από το 2002, δίνει τη δυνατότητα σε αυτούς τους ανθρώπους όταν δεν απασχολούνται στο πεδίο -θα μπορούσε να είναι και για λόγους καιρικών συνθηκών- να βρίσκονται στις αποθήκες και στα εργαστήρια των εφορειών και να κάνουν τη συγκεκριμένη τεκμηρίωση. Επομένως, επαναλαμβάνω ότι καμμία απόλυση δεν έλαβε χώρα.

Ως προς τις πληρωμές, ίσως το Υπουργείο Πολιτισμού είναι το μόνο Υπουργείο -και είναι το μόνο Υπουργείο διότι ακριβώς έχει αυτούς τους συμβασιούχους- που είναι σε συνεχή συνεννόηση με την Ενιαία Αρχή Πληρωμών, ώστε να παραμένουν ανοιχτές οι προθεσμίες -ειδικά για το Υπουργείο Πολιτισμού-, ώστε οι άνθρωποι αυτοί να πληρώνονται το συντομότερο δυνατόν από τη στιγμή που ο κύριος του έργου, εν προκειμένω η δημοτική επιχείρηση Κω, διαθέσει τους απαραίτητους πόρους. Οι πόροι δεν είναι του Υπουργείου Πολιτισμού, είναι του αναδόχου. Για να μην πολυλογούμε, αυτό το οποίο συμβαίνει είναι ότι οι άνθρωποι αυτοί θα συνεχίσουν να εργάζονται όσο δικαιολογείται από τη σύμβασή τους και από το αντικείμενο το οποίο έχουν.

Από εκεί και πέρα, αυτό το οποίο μένει σε εκκρεμότητα είναι το πότε θα γίνει το ίδιο το έργο, το οποίο προφανώς είναι αναγκαίο για την πόλη της Κω, το οποίο θα έπρεπε να έχει ξεκινήσει το 2018. Δεν ξεκίνησε τίποτα την εποχή εκείνη. Φτάσαμε στο 2021 για να ξεκινήσει και τώρα ο ανάδοχος με βάση το θεσμικό πλαίσιο που ισχύει για τα δημόσια έργα, νομιμοποιείται να κάνει προσφυγή. Το αν θα δικαιωθεί ή όχι είναι άλλο θέμα, αφορά και πάλι στη διαδικασία. Είναι θέμα του αναδόχου.

Όσο για τα έργα και γενικότερα για την Εφορεία Αρχαιοτήτων Δωδεκανήσου, πρέπει να σας πω ότι είναι μία εφορεία με πολύ καλό προσωπικό και ικανό σε αριθμό προσωπικό. Γι’ αυτό αυτή τη στιγμή η συγκεκριμένη Εφορεία Αρχαιοτήτων Δωδεκανήσου υλοποιεί έργα συνολικού προϋπολογισμού 42,5 εκατομμυρίων ευρώ πέρα από τα τρέχοντα έργα τα οποία είναι η καθημερινότητά της από τους εθνικούς πόρους είτε του Προγράμματος Δημοσίων Επενδύσεων είτε του τακτικού προϋπολογισμού.

Δεν τίθεται, λοιπόν, θέμα ενίσχυσης μόνιμου προσωπικού σε αυτή τη φάση. Και επαναλαμβάνω: Συγκεκριμένα έργα γίνονται με συγκεκριμένο προσωπικό το οποίο προσλαμβάνεται ad hoc για τα έργα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Κυρίες και κύριοι συνάδελφοι, η Βουλευτής του Νομού Λαρίσης κ. Στεργιανή (Στέλλα) Μπίζιου αιτείται άδεια απουσίας από τη Βουλή από 29 Μαΐου τρέχοντος έτους έως την Τετάρτη 1Ιουνίου για επίσκεψή της, για προσωπικούς λόγους, στο Άμστερνταμ.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Η Βουλή ενέκρινε τη ζητηθείσα άδεια.

Η επόμενη ερώτηση είναι η πρώτη με αριθμό 691/19-5-2022 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Τουρισμού με θέμα: «Αγωνία για τον οδικό τουρισμό της βόρειας Ελλάδας».

Στην ερώτηση αυτή θα απαντήσει ο Υπουργός Τουρισμού κ. Βασίλης Κικίλιας.

Κυρία Μάλαμα, έχετε τον λόγο και την πρωτολογία σας.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, είναι η τρίτη διαδοχικά χρονιά που ο οδικός τουρισμός στη βόρεια Ελλάδα δοκιμάζεται πάρα πολύ έντονα. Πέρυσι και πρόπερσι ήταν οι υγειονομικές απαγορεύσεις. Φέτος οι κίνδυνοι είναι εξίσου άμεσοι και αφορούν το τεράστιο κόστος της ενέργειας, το αχαλίνωτο κόστος των μετακινήσεων και, βέβαια, τη διεθνή συγκυρία που επηρεάζει αναπόδραστα τον οδικό τουρισμό που έρχεται στη χώρα μας κυρίως από τα Βαλκάνια. Το αποτέλεσμα αυτής της πολυεπίπεδης κρίσης ήταν σε πρώτη φάση ένας πολύ κακός Μάιος για τις τουριστικές επιχειρήσεις, για τα ξενοδοχεία, για την εστίαση της βόρειας Ελλάδας και όπως διαφαίνεται και ένας πολύ-πολύ μέτριος Ιούνιος.

Πολλές επιχειρήσεις της τουριστικής οικονομίας δεν έχουν ανοίξει ακόμη ή ξεκίνησαν μόλις αυτό το Σαββατοκύριακο, κύριε Υπουργέ, με πολύ μειωμένες πληρότητες και με πολλά άδεια τραπέζια. Την ίδια στιγμή, οι εργαζόμενοι στα ξενοδοχεία ειδικά κάνουν δύο ή τρία μεροκάματα την εβδομάδα, ενώ πολλές επιχειρήσεις κλείνουν τις καθημερινές ή νωρίς το απόγευμα λόγω του ασύμφορου κόστους της ενέργειας.

Ταυτόχρονα παρατηρούμε μια τεράστια μείωση στον εγχώριο οδικό τουρισμό τα Σαββατοκύριακα, δηλαδή στον πολιτιστικό, περιπατητικό, γαστρονομικό τουρισμό, αυτόν τον τουρισμό της ημέρας, λόγω φυσικά των αυξήσεων στα καύσιμα και στις τιμές των πρώτων υλών συνολικά. Ήδη στα εστιατόρια τα μενού τα αλλάζουν και βλέπουμε αυτό το κίνημα του «δεν τηγανίζω» να εμφανίζεται όλο και πιο έντονα στον τομέα της εστίασης.

Μέσα, λοιπόν, σε αυτό το πλαίσιο, κύριε Υπουργέ, οι τουριστικές επιχειρήσεις της βόρειας Ελλάδας ζητάνε από εσάς να συντονίσετε μέτρα ουσιαστικά, μέτρα από τη μία πλευρά προώθησης του τουριστικού προϊόντος στις αγορές-στόχους και, από την άλλη, μέτρα παρεμβάσεων και στο κόστος αλλά και στην ελάφρυνση των βαρών. Το ίδιο ζητούν και από εσάς οι εργαζόμενο, οι οποίοι κινδυνεύουν να μείνουν για ακόμη μια χρονιά με πολύ μειωμένες απολαβές, ανεπαρκείς βέβαια για την επιβίωσή τους στο χρόνο που μας έρχεται.

Αυτά τα μέτρα, κύριε Υπουργέ, τα περιμένουμε να τα ακούσουμε σήμερα εσάς.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ πολύ, κύριε Πρόεδρε.

Εύχομαι να ακούγομαι, γιατί είναι σημαντική η απόσταση μεταξύ μικροφώνου και στόματος, κυρία συνάδελφε. Σας ευχαριστώ πολύ για την ερώτηση. Η ερώτηση είναι καίρια και η ανησυχία θεωρώ ότι είναι η ειλικρινής. Άλλωστε, κυρία συνάδελφε, εκλέγεστε στη Χαλκιδική, οπότε έχετε και προσωπική εικόνα από την εκλογική σας περιφέρεια και τους συμπολίτες σας εκεί για την κατάσταση που επικρατεί.

Όμως, θα μου επιτρέψετε να μιλήσω με στοιχεία που αποδεικνύουν του λόγου το αληθές. Είναι αληθές το ότι ζούμε σε ένα παγκόσμιο ασταθές πλαίσιο, στο οποίο η πανδημία ακόμα δεν έχει τελειώσει; Έχουμε πόλεμο στην καρδιά της Ευρώπης, πληθωριστικές τάσεις, ενεργειακή κρίση και αυτά όλα δημιουργούν πρόβλημα ή θα έπρεπε κανονικά να δημιουργούν πρόβλημα σε ένα ευμετάβλητο προϊόν όπως είναι το τουριστικό; Σαφώς.

Γιατί στον κόσμο του τουρισμού, με τις εκατοντάδες χιλιάδες ανθρώπων που εργάζονται στο τουριστικό προϊόν, η πρωτογενής παραγωγή δίνει στο τουριστικό προϊόν, στον εμπορικό κόσμο και στα καταστήματα υγειονομικού ενδιαφέροντος αλλά και στα θέματα των υποδομών καθώς ουσιαστικά η κατασκευή, άρα η οικοδομή και τα ογδόντα επαγγέλματά της είναι συνυφασμένα με το τουριστικό προϊόν. Ανακατασκευάζονται και αναβαθμίζονται ξενοδοχειακές μονάδες, καταλύματα, καταστήματα υγειονομικού ενδιαφέροντος, μαρίνες, λιμάνια, περιφερειακές οδοί και λοιπά; Προστίθεται αυτό στο τουριστικό προϊόν.

Νομίζω ότι έχει γίνει μια πολύ σοβαρή, πολύ προσεκτική και πολύ οργανωμένη δουλειά σε αυτό το πλαίσιο από το φθινόπωρο και τον χειμώνα, έτσι ώστε να μπορούμε μέρα με τη μέρα και εβδομάδα με την εβδομάδα -γιατί η κρίση αυτό απαιτεί, τα πάντα μπορούν να αλλάξουν από τη μία μέρα στην άλλη- να αντιμετωπίσουμε με επαγγελματισμό αλλά και με συναίσθηση και αγάπη τους ανθρώπους αυτούς, οι οποίοι εργάζονται μέσα στην οικογένεια του τουρισμού και θα θέλαμε να τους δούμε, τη μέση ελληνική οικογένεια δηλαδή, να έχουν το μεγαλύτερο δυνατό εισόδημα.

Πρώτον, ο Ελληνικός Οργανισμός Τουρισμού έχει κάνει καμπάνια δώδεκα μήνες τον χρόνο φέτος, για πρώτη φορά, για όλους τουριστικούς προορισμούς και τους χειμερινούς-ορεινούς και το city break και τους καλοκαιρινούς. Ως απόρροια αυτού βλέπουμε στατιστικά στοιχεία αυξημένης ζήτησης καθ’ όλη τη διάρκεια της χρονιάς.

Δεύτερον, μπορέσαμε φέτος και μετά από δύο χρόνια είχαμε ανοιχτούς τους χειμερινούς προορισμούς και τους πασχαλινούς προορισμούς, ειδικά σε περιοχές της βόρειας Ελλάδας -και Χαλκιδική και Θεσσαλονίκη και Θάσο και Καβάλα- ήταν εντυπωσιακή η ζήτηση και πολύ υψηλά τα ποσοστά.

Τρίτον, υπάρχουν στατιστικά και στρατηγικά από το Υπουργείο Τουρισμού χώρες-στόχοι, όπως πολύ σωστά λέτε, κυρίως, της Βαλκανικής που έρχονται, αν θέλετε, να ισορροπήσουν, να ισοσκελίσουν και τις πραγματικές απώλειες, τις μικρές απώλειες -γιατί ήταν μικρή η παρέμβαση στην ελληνική αγορά- της Ρωσίας και της Ουκρανίας, των δύο αυτών αγορών.

Γι’ αυτό, λοιπόν, εμείς ταξιδέψαμε στη Σερβία και στη Ρουμανία -θα ακολουθήσει η Πολωνία και θυμίζω ότι η Ρουμανία είναι η «νούμερο 1» χώρα στην Ευρώπη στον οδικό τουρισμό- επιβεβαιώθηκε από τους tour operators της χώρας και τους Υπουργούς και τους παράγοντες ότι θα είμαστε η «νούμερο 1» χώρα προσέλευσης και στοχοθεσίας για τους Ρουμάνους. Δηλαδή, οι Ρουμάνοι που ταξιδεύουν στο εξωτερικό ταξιδεύουν πρώτα από όλα στην Ελλάδα και αυτό διασφαλίστηκε με τον καλύτερο δυνατό τρόπο, με διακρατικές συμφωνίες, με συμφωνίες με τον ιδιωτικό τους τομέα, με πολλαπλά τηλεοπτικά μηνύματα. Εγώ ο ίδιος έδωσα δεκατέσσερις συνεντεύξεις στη Ρουμανία για αυτόν τον λόγο, θέλοντας να υποστηρίξω τη βόρεια Ελλάδα και ειδικά τη Χαλκιδική σε αυτή την προσπάθεια.

Δεύτερη χώρα-στόχος ήταν και είναι η Σερβία.

Κυρία συνάδελφε, ένας στους δύο Σέρβους που ταξιδεύει στο εξωτερικό έρχεται στην Ελλάδα για φέτος το καλοκαίρι. Από εξακόσιες πενήντα χιλιάδες αυξήσαμε σε εννιακόσιες χιλιάδες τους ταξιδιώτες για τη χώρα μας από τη Σερβία φέτος, οι πιο πολλοί στη βόρεια Ελλάδα, ομοίως με tour operator, ομοίως με ταξιδιωτικούς πράκτορες, ομοίως με τους ανθρώπους της αγοράς.

Στη δεύτερη βδομάδα του Ιουνίου θα φιλοξενήσουμε στη Χαλκιδική το Περιφερειακό Σύμβουλο για τον Τουρισμό με όλους τους περιφερειάρχες της χώρας και παράλληλα με αυτό όλον τον ιδιωτικό τομέα των tour operator της Σερβίας σε συνεργασία με τους tour operator, τους ξενοδόχους, τους ταξιδιωτικούς πράκτορες και λοιπά της χώρας μας, έτσι ώστε να μπορέσουμε ακόμα περισσότερο να ενισχύσουμε αυτό το ρεύμα.

Άρα, κατ’ αρχάς, στην πρώτη μου τοποθέτηση θα ήθελα να σας πω ότι γίνονται ειλικρινώς στοχευμένα και επαγγελματικά όλες αυτές οι πολιτικές κινήσεις στο επίπεδο το οποίο υπαγορεύει η δύσκολη συνθήκη στην οποία ζούμε, προκειμένου να μπορέσουμε να στηρίξουμε και να βοηθήσουμε τους ανθρώπους του τουρισμού.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Μάλαμα, παρακαλώ, έχετε τον λόγο για τη δευτερολογία σας.

**ΚΥΡΙΑΚΗ ΜΑΛΑΜΑ:** Κύριε Υπουργέ, η ώρα δεν προσφέρεται ούτε για δικαιολογίες ούτε για θριαμβολογίες. Δεν είναι η ώρα αυτή. Οι θριαμβολογίες σας αυτές δεν αποτυπώνονται στην πραγματικότητα, όμως, σε σχέση με τον τουρισμό στη βόρεια Ελλάδα.

Ο οδικός τουρισμός πρέπει να υποστηριχθεί με πράξεις και όχι με λόγια, κύριε Υπουργέ, γιατί αφορά σε συντριπτικό βαθμό τις μικρομεσαίες επιχειρήσεις, αλλά και τη μέση οικογένεια της βόρειας Ελλάδας. Οι τουριστικές επιχειρήσεις αυτή τη στιγμή στη βόρεια Ελλάδα δεν έχουν τη δυνατότητα να απορροφήσουν τα τεράστια κόστη που αυξάνονται καθημερινά. Ακόμη και οι πιο μεγάλες τουριστικές επιχειρήσεις με κλειστά πολυετή συμβόλαια, με tour operators αυτή τη στιγμή κινδυνεύουν να καταστραφούν. Ακούμε τους εκπροσώπους των ξενοδόχων να λένε ότι φέτος τα ξενοδοχεία -γιατί αυτούς πρέπει να ακούσουμε, όχι τα μεγάλα λόγια- ακόμη και τα γεμάτα, θα μπουν μέσα. Μιλούν και πάλι για μία μεταβατική χρονιά, που σημαίνει ότι ακόμη και τα μεγάλα τουριστικά πακέτα δεν είναι βιώσιμα, όπως εξελίσσονται τα πράγματα αυτή τη στιγμή.

Εμείς δεν ήρθαμε σήμερα στη Βουλή για να παραστήσουμε τις Κασσάνδρες, κύριε Υπουργέ. Ο τουρισμός και ιδιαίτερα ο οδικός τουρισμός στη βόρεια Ελλάδα σε αυτή τη συγκυρία έχει ανάγκη από ενίσχυση. Όμως, παρατηρούμε μια απουσία πολιτικών, μια απόσταση ανάμεσα στα μεγάλα λόγια και στην καθημερινότητα, στην καθημερινότητα των προβλημάτων των τουριστικών προορισμών.

Παλεύουμε -υποτίθεται- για να κάνουμε τη βόρεια Ελλάδα έναν τουριστικό προορισμό για όλον τον χρόνο και φέτος, κύριε Υπουργέ, κινδυνεύουμε να γίνουμε ο τουριστικός προορισμός των σαράντα ημερών. Είναι πολύ σοβαρό αυτό.

Και σας ρωτάμε πολύ συγκεκριμένα γιατί δεν φέρνετε ένα πακέτο δράσεων για τον οδικό τουρισμό, γιατί δεν λειτουργείτε ως Υπουργείο συντονιστικά, ώστε να ληφθούν τα μέτρα αυτά που χρειάζεται, για να επιβιώσει ο τουρισμός στη βόρεια Ελλάδα, ο οποίος σε πολλές περιοχές, κύριε Υπουργέ, αποτελεί το 90% του συνόλου της οικονομίας. Θέλουμε ουσιαστικές απαντήσεις. Οι επιχειρήσεις και οι εργαζόμενοι θέλουν απαντήσεις τώρα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ, κύριε Πρόεδρε.

Και πάλι σας ευχαριστώ, κυρία συνάδελφε. Όμως, φοβάμαι ότι η απάντησή σας στη δευτερολογία σας είναι προετοιμασμένη και αγνοεί τη δική μου πρώτη τοποθέτηση.

Κυρία συνάδελφε, η κρουαζιέρα στη βόρεια Ελλάδα και στη Θεσσαλονίκη με home port το λιμάνι της Θεσσαλονίκης και αιχμή του δόρατος τη Χαλκιδική αυξήθηκε φέτος εκατόν ογδόντα τοις εκατό. Προσέξετε, όχι πέντε τοις εκατό, όχι δέκα τοις εκατό, αλλά εκατόν ογδόντα τοις εκατό! Στη χώρα μας θα έχουμε εξακόσιες πενήντα κρουαζιέρες μόνο τον Ιούνιο. Ξενοδόχοι, ιδιοκτήτες και εργαζόμενοι σε καταστήματα υγειονομικού ενδιαφέροντος, στον εμπορικό κόσμο και παντού παραδέχονται πως στην κεντρική Μακεδονία και γενικά στη βόρεια Ελλάδα έχει σημειωθεί φέτος πολύ σημαντική προσπάθεια και τα αποτελέσματα έχουν ξεκινήσει να φαίνονται από τον Μάρτιο. Γιατί από τον Μάρτιο; Γιατί τότε είχαμε και τις πρώτες κρουαζιέρες.

Όσον αφορά στον οδικό τουρισμό τώρα στη βόρεια Ελλάδα, μετά από εισήγηση του Υπουργείου Τουρισμού και αποδοχή φυσικά της επιτροπής των υγειονομικών -γιατί έχουν την απόλυτη ευθύνη για το πλαίσιο των υγειονομικών πρωτοκόλλων- και με βάση την πολύ καλή υγειονομική εικόνα την οποία έχουμε, έχουν αρθεί όλα τα μέτρα των υγειονομικών πρωτοκόλλων, όπως ψηφιακά πιστοποιητικά, PCR τεστ και ούτω καθεξής, έτσι ώστε να μην καθυστερεί κανένας στα βόρεια σύνορά μας σε ό,τι έχει να κάνει με τη χερσαία διάβαση. Ένας ταξιδιώτης μπορεί να εισέλθει στη χώρα μας μόνο με το διαβατήριο. Έτσι, βοηθάμε και τον τουρισμό το Παρασκευοσαββατοκύριακο.

Είναι προφανές ότι οι επαγγελματίες του χώρου είναι ευχαριστημένοι από την προσπάθεια που έχει γίνει και αντίθετα εγώ είμαι αυτός που κρατάει άμυνες και λέει ότι «ταμείο» θα κάνουμε στο τέλος του 2022, παρά τα συνεχόμενα διθυραμβικά δημοσιεύματα σε όλο τον εγχώριο και εξωχώριο Τύπο όχι από κυβερνητικούς παράγοντες, αλλά από τους tour operator, από τις μεγάλες αεροπορικές εταιρείες και από τους μεγάλους ταξιδιωτικούς πράκτορες της Σκανδιναβίας, της Γερμανίας, της Αγγλίας, της Γαλλίας, του Ισραήλ και της Αμερικής. Δεν έχουμε δει ποτέ ξανά τόσες πτήσεις direct για τη χώρα μας από τόσο σημαντικούς προορισμούς και πάνω από πεντακόσιες χιλιάδες ταξιδιώτες απευθείας για την Ελλάδα.

Άρα, λοιπόν, θα έλεγα ότι το αντίθετο συμβαίνει. Όχι μόνο δε θριαμβολογούμε, αλλά με πολύ σοβαρή, μεθοδική και οργανωμένη δουλειά κάνουμε αυτό το οποίο πρέπει για τη μέση ελληνική οικογένεια. Χαίρομαι που πήρατε τις κουβέντες μου, γιατί έτσι μιλάω καθ’ όλη τη διάρκεια αυτής της χρονιάς. Κάνουμε αυτό το οποίο πρέπει για τη μέση ελληνική επιχείρηση και για τους ανθρώπους οι οποίοι πρέπει να υποστηριχθούν χωρίς καμμία αμφιβολία. Να θυμίσω ότι στην πανδημία η Κυβέρνηση έδωσε 44 δισεκατομμύρια σε όλον τον οικονομικό κόσμο και στην κοινωνία. Τα 3 δισεκατομμύρια δόθηκαν απευθείας στον τουρισμό και άλλα 6,5 δισεκατομμύρια τώρα για το ενεργειακό κόστος.

Άρα θα έλεγα ότι, για να μπορέσουμε να γίνουμε πιστευτοί στην κοινωνία και στον ελληνικό λαό -και αυτό δεν είναι κομματικό ή μικροπολιτικό, γιατί όταν ο τουρισμός είναι το 25% του ΑΕΠ της χώρας μιλάμε χωρίς καμμία αμφιβολία για ένα θέμα εθνικό, υπερκομματικό-, θα πρέπει να μιλάμε στο πλαίσιο του ρεαλισμού. Στο πλαίσιο του ρεαλισμού είναι δικαιολογημένες οι ανησυχίες σας ως πολίτη και ως συναδέλφου για τα θέματα των κρίσεων που προκύπτουν ανά τον κόσμο.

Βεβαίως υπάρχουν και βεβαίως επηρεάζουν ένα τόσο ευμετάβλητο προϊόν, όπως είναι ο τουρισμός. Όμως, πρέπει να αναγνωρίσετε ότι εδώ έχει γίνει πολύ σκληρή δουλειά. Έχει υπάρξει στρατηγική και επιμήκυνση της τουριστικής περιόδου, κάτι που πετύχαμε ήδη. Άλλωστε, το είχαμε πετύχει από το τέλος του 2021. Επίσης, έχουν υπάρξει σημαντικές συμμαχίες στο κομμάτι του τουρισμού, έτσι ώστε να έρθουν περισσότεροι και πιο ποιοτικοί ταξιδιώτες. Και παρά τον πόλεμο στην καρδιά της Ευρώπης, βλέπουμε ότι με τις ενέργειές μας στα Βαλκάνια γίνεται σοβαρή προσπάθεια να ισοσταθμιστεί αυτό το ποσοστό των ταξιδιωτών που ενδεχομένως θα χάσουμε από τη Ρωσία και την Ουκρανία.

Οπότε ολοκληρώνοντας, θα έλεγα ότι στο πλαίσιο του κοινοβουλευτικού ελέγχου πολύ καλά κάνετε και μου υποβάλετε αυτή την ερώτηση, γιατί έτσι δίνετε την ευκαιρία σε εμένα και στο Υπουργείο Τουρισμού να ξεδιπλώσουμε όλες αυτές τις ενέργειες που έχουν γίνει μέχρι τώρα, προκειμένου να προασπίσουμε, επαναλαμβάνω, την ελληνική οικογενειακή τουριστική επιχείρηση και τη μέση ελληνική οικογένεια. Άλλωστε, ο τουρισμός δίνει καθετοποιημένα και αδιαμεσολάβητα συνάλλαγμα και εισόδημα, ενώ αυξάνει και στηρίζει τη μέση ελληνική οικογένεια σε αυτή την πολύ δύσκολη χρονιά των πολλαπλών προκλήσεων που έρχονται από το εξωτερικό. Ο Πρωθυπουργός και η Κυβέρνηση έχουν ήδη μεριμνήσει, ώστε να στηρίξουν πολλαπλώς και πολύ περισσότερο από κάθε άλλη ευρωπαϊκή χώρα τον μέσο Έλληνα πολίτη και τη μέση ελληνική επιχείρηση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη».

Θα συζητήσουμε τώρα την πρώτη με αριθμό 690/19-5-2022 επίκαιρη ερώτηση πρώτου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκηπρος τον Υπουργό Εσωτερικών, με θέμα: «Έντονη φημολογία για ενδεχόμενη μετάθεση της ημερομηνίας διεξαγωγής των αυτοδιοικητικών εκλογών».

Στην ερώτηση αυτή θα απαντήσει ο Αναπληρωτής Υπουργός Εσωτερικών κ. Στέλιος Πέτσας.

Ορίστε, κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κανονικά δε φανταζόμουν ποτέ ότι θα έρθω να καταθέσω και να συζητήσω τέτοια επίκαιρη ερώτηση. Είναι μία ερώτηση, όπως καταλαβαίνετε, για τα σενάρια τα οποία διακινούνται εδώ και πάρα πολύ καιρό για τον χρόνο μετάθεσης των δημοτικών εκλογών, είτε από δημοσιεύματα σε σχετικές ιστοσελίδες της αυτοδιοίκησης, αλλά και στους κύκλους της αυτοδιοίκησης. Με όσους αυτοδιοικητικούς μιλάμε η αλήθεια είναι ότι οι ερωτήσεις που λαμβάνουμε είναι αν έχουμε τέτοια ενημέρωση.

Επειδή, μάλιστα, αν πραγματικά υπάρχει ακριβώς μία τέτοια απόφαση, θα επιτείνει το θεσμικό ολίσθημα της της Κυβέρνησής σας, σας λέω πραγματικά ότι είχε τεθεί πλέον και σε επίπεδο συζήτησης του προεδρείου της ΚΕΔΕ σε πρόσφατη συζήτηση που έγινε στο διοικητικό συμβούλιο τόσο από τον Πρόεδρο της ΚΕΔΕ κ. Παπαστεργίου -σας παραθέτω ακριβώς τι ελέχθη από τον κ. Παπαστεργίου- αλλά και τον πρώτο Αντιπρόεδρο της Κεντρικής Ένωσης Δήμων κ. Κυρίζογλου. Ο κ. Παπαστεργίου σε σχετική συζήτηση που έγινε στο Διοικητικό Συμβούλιο της ΚΕΔΕ λέει: «Πράγματι ακούω και εγώ αυτές τις φήμες να κυκλοφορούν, αλλά απορώ γιατί κυκλοφορούν. Για να συμβεί κάτι τέτοιο, θα πρέπει να υπάρχει λόγος ανωτέρας βίας. Κάτι τέτοιο, όμως, δεν υπάρχει. Επίσης, σε περίπτωση μετάθεσης των εκλογών εγείρονται και ζητήματα αντισυνταγματικότητας.».

Ο δε Αντιπρόεδρος κ. Κυρίζογλου, ο πρώτος Αντιπρόεδρος της ΚΕΔΕ, αναφέρει στο ίδιο διοικητικό συμβούλιο: «Λέγεται, διαρρέεται, υφέρπει μία φημολογία περί παράτασης της θητείας, κάτι το οποίο είναι αντίθετο με τον ψηφισθέντα νόμο και το Σύνταγμα. Κάθε παράταση μπορεί να κριθεί άκυρη.».

Μου κάνει εντύπωση λοιπόν -και αυτός ήταν και ο λόγος που υποχρεωθήκαμε να κάνουμε επίκαιρη ερώτηση προς το Υπουργείο σας- από πού διακινούνται αυτά τα σενάρια και για ποιον λόγο εσείς, ενώ κάνατε και συνάντηση πρόσφατα με το Διοικητικό Συμβούλιο της Κεντρικής Ένωσης Δήμων, δεν διαψεύσατε τέτοιου είδους σενάρια.

Αυτό μάς υποχρέωσε να έρθουμε εδώ και με τη σημερινή επίκαιρη ερώτηση να ξεκαθαρίσουμε -ελπίζω μία και καλή- εάν πράγματι απεργάζεστε τέτοιο σενάριο θεσμικής εκτροπής και σχεδιάζετε να μεταφέρετε τις εκλογές των Οργανισμών Τοπικής Αυτοδιοίκησης τον Μάιο του 2024, όπως διακινείται, και, αν όχι, εάν έχετε ενημέρωση ή άποψη πώς διακινούνται αυτές οι φήμες, από ποιους και για ποιον λόγο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Καλώς.

Ορίστε, κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και τον κ. Χατζηγιαννάκη για την ερώτηση, αν και δεν αντιλαμβάνομαι γιατί τίθεται μία ερώτηση η οποία βασίζεται, όπως είπατε, κύριε Χατζηγιαννάκη, στις φήμες. Θα πω τι ισχύει.

Φυσικά θα ξεκινήσω από το ότι είπατε ότι συναντηθήκαμε πρόσφατα με το προεδρείο της ΚΕΔΕ και δε διαψεύσαμε τέτοιου είδους φήμες. Το αντίθετο έγινε. Και στην ιστοσελίδα, φυσικά, της ΚΕΔΕ, αν μπορείτε να ανατρέξετε από τη συνάντηση που είχαμε με το προεδρείο την προηγούμενη εβδομάδα, στην οποία φυσικά συμμετείχε και ο κ. Παπαστεργίου και ο κ. Κυρίζογλου που αναφέρατε, φυσικό είναι να βγάλουν δελτίο Τύπου οι άνθρωποι και να λένε ότι διαψεύστηκαν όλες αυτές οι φημολογίες από εμένα.

Θα σας πω τώρα τι ισχύει. Ισχύει, φυσικά, η ρύθμιση της παραγράφου 2 του άρθρου 5 του ν.4804/2021, η οποία προβλέπει ότι οι δημοτικές εκλογές διεξάγονται τη δεύτερη Κυριακή του μηνός Οκτωβρίου του πέμπτου έτους κάθε δημοτικής περιόδου. Και στην παράγραφο 2 του άρθρου 43 του ίδιου νόμου ορίζεται ότι οι περιφερειακές εκλογές γίνονται την ίδια ημέρα με τη διεξαγωγή των δημοτικών εκλογών.

Άρα η απάντησή μου είναι ότι οι επόμενες αυτοδιοικητικές εκλογές θα διεξαχθούν στις 8 Οκτωβρίου του 2023. Νομίζω επομένως ότι δε χρειαζόταν η ερώτηση και είναι ξεκάθαρη η τοποθέτηση της Κυβέρνησης ότι ουδέποτε εξετάστηκε κάποιο θέμα μετάθεσης του χρόνου των αυτοδιοικητικών εκλογών και φυσικά σε οποιαδήποτε ευκαιρία τέθηκε, επίσημη, όπως αυτή η συνάντηση με το προεδρείο της ΚΕΔΕ, διαψεύστηκε οποιαδήποτε τέτοια συζήτηση, που ουδέποτε -επαναλαμβάνω- επεξεργάστηκε η Κυβέρνηση ή το Υπουργείο Εσωτερικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε συνάδελφε, έχετε τον λόγο για τη δευτερολογία.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε. Θα τα πω εν τάχει.

Κύριε Υπουργέ, καταλαβαίνετε ότι ακριβώς αυτός ήταν ο λόγος και χαίρομαι πραγματικά που έρχεται το Υπουργείο εδώ και η Κυβέρνηση -φαντάζομαι συνολικά- να πάρει θέση, γιατί σας λέω πραγματικά ότι όπου κι αν πηγαίνουμε, με όποιους αυτοδιοικητικούς και δημάρχους συναντιόμαστε, αυτό το ερώτημα τίθεται. Προφανώς γι’ αυτό τέθηκε και στα διοικητικά συμβούλια της Κεντρικής Ένωσης Δήμων, δε βγήκε ούτε από το δικό μας το μυαλό ούτε μόνο από δημοσιεύσεις. Ήταν το πρώτο που μας έκαναν όλοι οι αυτοδιοικητικοί. Άρα χαίρομαι που έρχεστε εδώ και το αποσαφηνίζετε, πραγματικά τελειώνετε αυτή τη φημολογία, η οποία δεν καταλαβαίνω βέβαια από πού βγήκε και πώς διακινήθηκε όλο αυτό το πράγμα και θα ήθελα, αν έχετε κάποια ενημέρωση ή άποψη, να μας πείτε.

Όμως, όπως καταλαβαίνετε, κι ένας δεύτερος λόγος που έπρεπε να κάνουμε αυτή την ερώτηση, εκτός από την αγωνία των αυτοδιοικητικών αλλά και την αγωνία τη δική μας για την τήρηση των θεσμικών ζητημάτων που έχουν να κάνουν με την τοπική αυτοδιοίκηση, είναι και η συνηθισμένη πλέον πρακτική της Κυβέρνησής σας -για να είμαι απόλυτα δίκαιος, όχι τόσο επί της δικής σας υπουργίας και του νυν Υπουργού, του κ. Βορίδη- να προβαίνει σε αλλεπάλληλες εξωθεσμικές, αντισυνταγματικές διατάξεις, οι οποίες πλέον έχουν γίνει τόσες πολλές και έχουν κριθεί τόσες αποφάσεις αντισυνταγματικές από το Συμβούλιο της Επικρατείας, έστω και ως παραπομπή, και από τα ανώτατα δικαστήρια κι από το Ελεγκτικό Συνέδριο, που όπως καταλαβαίνετε εξαρχής αυτό μας έκανε επιφυλακτικούς για τη διάθεση της Κυβέρνησής σας να τηρήσει πραγματικά αυτά που ορίζει το Σύνταγμα και να έχει μια θεσμική επιτέλους αντιμετώπιση των αρχόντων της τοπικής αυτοδιοίκησης.

Γνωρίζετε πάρα πολύ καλά ότι υπάρχει πλήθος αποφάσεων για όλες σχεδόν τις ανατροπές, που είχε κάνει ο κ. Θεοδωρικάκος ως Υπουργός Εσωτερικών. Τις έχει παραπέμψει στην Ολομέλεια -θέλω να είμαι απόλυτα σαφής και απόλυτα δίκαιος-, αλλά οι παραπεμπτικές αποφάσεις έχουν σαφώς αποφανθεί υπέρ της αντισυνταγματικότητας των σχετικών διατάξεων. Ενδεικτικά αναφέρω την απόφαση 760/2022 του τρίτου τμήματος, για τη μεταβολή του τρόπου συγκρότησης των δημοτικών επιτροπών, την 2037/2021 του τρίτου τμήματος επίσης, για το πλαίσιο ορισμού των αντιδημάρχων στις νησιωτικές δημοτικές ενότητες της χώρας, την 2366/2021, με την οποία κρίθηκαν αντισυνταγματικές οι μεταβολές στο νομοθετικό πλαίσιο των προέδρων κοινοτήτων άνω των τριακοσίων κατοίκων και φυσικά υπάρχει ακόμα απ’ ό,τι φαίνεται -δεν ξέρω αν έχει δημοσιευτεί ακόμη, δεν το ξέρουμε- για τους ανεξάρτητους δημοτικούς συμβούλους πάλι κρίση περί αντισυνταγματικότητας και φυσικά ακόμα και για τους αναπτυξιακούς οργανισμούς, που η Κυβέρνησή σας έχει ψηφίσει και δημιουργήσει, υπάρχει η 179/2022, η οποία προφανώς έθεσε συγκεκριμένο πλαίσιο.

Οπότε καταλαβαίνετε ότι με ένα τέτοιο μπαράζ αντισυνταγματικών διατάξεων, που πλέον κρίνονται από τα ανώτατα δικαστήρια της χώρας, είμαστε πάρα πολύ επιφυλακτικοί για τη διάθεση της Κυβέρνησής σας να τηρήσει τις συνταγματικές δεσμεύσεις και χαίρομαι που σήμερα το διευκρινίζετε και δεν θα υποπέσει η Κυβέρνησή σας σε άλλο ένα αντισυνταγματικό ολίσθημα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δύο πτυχές θα αναπτύξω στη δευτερολογία μου, κύριε Χατζηγιαννάκη. Η πρώτη είναι πολιτική και η δεύτερη θεσμική.

Αναφερθήκατε πριν στις ανησυχίες του προεδρείου της ΚΕΔΕ και των αυτοδιοικητικών αρχόντων, ιδίως σε επίπεδο δήμων, για το θέμα το οποίο θίξατε, της φημολογίας -που είπατε πριν- για το ενδεχόμενο μεταφοράς των αυτοδιοικητικών εκλογών, το οποίο φυσικά δεν ισχύει. Γιατί δεν δείξατε την ίδια ευαισθησία για την ανησυχία που έχει η ΚΕΔΕ, όχι μόνο το προεδρείο της αλλά η συντριπτική της πλειοψηφία, όλο το προηγούμενο χρονικό διάστημα για τη μη δυνατότητα κυβερνησιμότητας των δήμων; Γιατί με τον νόμο Σκουρλέτη, τον οποίο ψηφίσατε, δεν μπορούσε να κυβερνηθεί κανένας δήμος και ήταν εγκλωβισμένοι. Και έχουμε πει πολλές φορές ότι, δυστυχώς, αυτό το νομοθέτημα το οποίο είχε ψηφιστεί δεν ήταν μία διάθεση να εκφραστούν οι ανησυχίες των μειοψηφιών, αλλά μια προσπάθεια να μπουν τρικλοποδιές στην υλοποίηση των προγραμμάτων των εκλεγμένων δημάρχων και περιφερειαρχών.

Εμείς το αντικαταστήσαμε με τον νόμο που σας είπα πριν και ψηφίστηκε και θα εφαρμοστεί στις επόμενες αυτοδιοικητικές εκλογές, αλλά στο πλαίσιο της τρέχουσας περιόδου θα έπρεπε να βρεθούν κάποιοι τρόποι να κυβερνηθούν οι δήμοι στοιχειωδώς. Γι’ αυτό και έγιναν μεταφορές αρμοδιοτήτων με την ψήφο της ελληνικής Βουλής σε οικονομικές επιτροπές για θέματα τα οποία θα μπορούσαν να λύσουν πρακτικά ζητήματα της λειτουργίας των δήμων.

Όσον αφορά το θεσμικό κομμάτι, είπατε πολύ σωστά ότι το θέμα αυτό εκκρεμεί σε επίπεδο ολομέλειας του Συμβουλίου της Επικρατείας. Θα συνιστούσα, λοιπόν, σε όλους να μην σχολιάζουμε τα θέματα της δικαιοσύνης και να περιμένουμε την κρίση του Συμβουλίου της Επικρατείας. Και είμαι βέβαιος ότι όλοι θα σεβαστούμε την απόφαση του Συμβουλίου της Επικρατείας και θα είμαστε εδώ να συζητήσουμε μετά για όλα αυτά τα θέματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ κύριε Υπουργέ.

Κυρίες και κύριοι συνάδελφοι, ο συνάδελφος Κωνσταντίνος Βλάσης ζητάει ολιγοήμερη άδεια για να απουσιάσει στις Ηνωμένες Πολιτείες για προσωπικούς λόγους από 6 Ιουνίου έως 19 Ιουνίου του τρέχοντος έτους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη Βουλή ενέκρινε τη ζητηθείσα άδεια.

Η επόμενη ερώτηση είναι η δεύτερη με αριθμό 700/23-5-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να μη γίνει καμμία απόλυση στις δομές του Κέντρου Κοινωνικής Πρόνοιας Περιφέρειας Κρήτης (ΚΚΠ ΠΚ)».

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεκάδες είναι οι εργαζόμενοι με πάσης φύσεως ελαστικές εργασιακές σχέσεις, που δουλεύουν με το άγχος της ημερομηνίας λήξης σε νευραλγικές θέσεις για την προστασία της ζωής των πιο ευαίσθητων ομάδων του πληθυσμού -βαριά ανάπηροι, χρόνια πάσχοντες, παιδιά χωρίς οικογένεια- και στις οκτώ δομές του Κέντρου Κοινωνικής Πρόνοιας Περιφέρειας Κρήτης, καλύπτοντας τα τραγικά κενά που υπάρχουν σε μόνιμο προσωπικό, πάγιες και διαρκείς ανάγκες, όπως βέβαια και πανελλαδικά.

Από τις 21 Μαΐου άρχισε η λήξη των συμβάσεων πενήντα εργαζομένων με συμβάσεις ορισμένου χρόνου, που εργάζονται ως επικουρικό προσωπικό στις οκτώ δομές του Κέντρου Κοινωνικής Πρόνοιας στην Περιφέρεια Κρήτης. Οι επιπτώσεις από την απώλεια των συγκεκριμένων εργαζομένων θα είναι σοβαρές.

Πρόκειται για εργαζόμενους σε θέσεις, όπως σας είπα, σημαντικές, που αφορούν την προστασία της ζωής των πιο ευαίσθητων ομάδων του πληθυσμού. Και αυτές οι απολύσεις έρχονται να προστεθούν σε μια μακρά αλυσίδα μέτρων σε βάρος εργαζομένων και περιθαλπόμενων, με ατομικές συμβάσεις εργασίας ορισμένου χρόνου εικοσιτετράμηνης διάρκειας μέσω ΑΣΕΠ, κυρίως στην καθαριότητα, τη φύλαξη και τη σίτιση, αλλά και σε όσες επίκεινται με τη λήξη των ασφαλιστικών μέτρων για σαράντα εργαζόμενους τον ερχόμενο Νοέμβριο.

Το μέγεθος λοιπόν του προβλήματος αποτυπώνεται και στο γεγονός ότι παρά την τραγική υποστελέχωση και ενώ ζητήθηκαν από τις δομές του κέντρου κοινωνικής πρόνοιας εξήντα εργαζόμενοι ως επικουρικό προσωπικό, το Υπουργείο σας ενέκρινε μόνο δώδεκα θέσεις για όλη την Κρήτη, οι οποίες μάλιστα για να εγκριθούν πρέπει να περάσει και ένα εξάμηνο.

Τι άλλο να υποθέσουμε ως προς τις αιτίες, ως προς τις ευθύνες γι’ αυτή την κατάσταση; Εμείς θεωρούμε ότι είναι το αποτέλεσμα της πολιτικής της υποχρηματοδότησης και υποστελέχωσης των δομών, μια πολιτική που εφαρμόζεται διαχρονικά από όλες τις κυβερνήσεις, είναι κατεύθυνση της Ευρωπαϊκής Ένωσης, την οποία υπηρετείτε και εσείς, όπως και οι άλλες κυβερνήσεις.

Είναι απαίτηση ιδιωτικών κέντρων επιχειρηματικών ομίλων στον χώρο, προκειμένου να αποποιηθεί το κράτος την ευθύνη του με πρόσχημα τη δήθεν αποασυλοποίηση, για να στηρίξει αυτό ακριβώς, δηλαδή την επιχειρηματική δράση στον χώρο της πρόνοιας, με αποτέλεσμα τη δραματική κατάσταση για περιθαλπόμενους, τις οικογένειές τους και φυσικά, την εργασιακή ομηρία του προσωπικού των δομών.

Είναι φανερό λοιπόν ότι με αυτόν τον τρόπο, με αυτή την πίεση που ασκείται, την υποστελέχωση, την υποχρηματοδότηση στρώνεται μια χαρά το έδαφος για την ιδιωτικοποίηση των δομών.

Σας ρωτάμε λοιπόν, κυρία Υπουργέ, ποια είναι τα μέτρα, που προτίθεται να πάρει η Κυβέρνηση κατ’ αρχάς για να μην κλείσει καμμία δημόσια δομή, να μη γίνει καμμία απόλυση των σημερινών εργαζομένων, να μονιμοποιηθούν οι εργαζόμενοι με ελαστικές σχέσεις εργασίας και να γίνουν προσλήψεις με κατεπείγουσες διαδικασίες μόνιμου προσωπικού όλων των ειδικοτήτων που να αντιστοιχούν στις πραγματικές σύγχρονες ανάγκες ειδικά μετά από συνθήκες πανδημίας, για τη στελέχωση και των οκτώ δομών της Κρήτης.

Τέλος, ζητάμε να εξασφαλιστεί η πλήρης, αποκλειστική και επαρκής χρηματοδότηση από τον κρατικό προϋπολογισμό για την κάλυψη των αυξημένων αναγκών των δομών, την άμεση αναβάθμισή τους με ειδική υποδομή και επίλυση των κτηριακών προβλημάτων τους, που είναι αρκετά.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Συντυχάκη.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Βουλευτά, φοβάμαι ότι, όσο συμπαθής και να μου είστε, ζούμε σε δύο τελείως διαφορετικά, παρ’ όλα αυτά παράλληλα σύμπαντα. Γι’ αυτό τολμώ να πω -και είναι μια αρκετά βαριά, αλλά ουσιώδης διαπίστωση- ότι τα κέντρα κοινωνικής πρόνοιας σε όλη την Ελλάδα, και μέσα στην πανδημία και τώρα που έχουμε κάπως ξεκινήσει, πολύ προσεκτικά, να βγαίνουμε από αυτή, είναι στην καλύτερη κατάσταση που έχουν υπάρξει τις τελευταίες δύο δεκαετίες. Κι αυτό το λέω γνωρίζοντας πολύ καλά και το κομμάτι της χρηματοδότησής τους αλλά και ακόμα περισσότερο αυτό της στελέχωσής τους.

Η αλήθεια είναι ότι όσον αφορά τους πιο ευάλωτους συμπολίτες μας, ειδικά στους ηλικιωμένους, τις γιαγιάδες και τους παππούδες μας, που ως επί το πλείστον μιλάμε για χρονίως πάσχοντες και ηλικιωμένους στα παραρτήματα του Κέντρου Κοινωνικής Πρόνοιας Περιφέρειας Κρήτης, όσον αφορά στη φροντίδα τους, εχθρός του καλού είναι το καλύτερο, και μόνο καλύτερα και πιο ουσιώδη πράγματα και δράσεις και μεταρρυθμίσεις έχουμε να κάνουμε.

Όμως τολμώ να πω μετά λόγου γνώσεως ότι αυτή τη στιγμή ιδιαίτερα η στελέχωση των κοινωνικών δομών της χώρας, των κλειστών κοινωνικών δομών της χώρας, είναι η υψηλότερη που έχει υπάρξει. Και ξαναλέω εδώ ότι εχθρός του καλού είναι το καλύτερο.

Οπότε με ρωτήσατε τι σκεφτόμαστε να κάνουμε. Να υπενθυμίσω τι έχουμε κάνει και συνεχίζουμε να κάνουμε. Διότι μέσα στην πανδημία κληθήκαμε να αντιμετωπίσουμε -και εν τέλει νομίζω το αντιμετωπίσαμε με πολύ μεγαλύτερη υπευθυνότητα από ό,τι το αντιμετώπισαν άλλα κράτη μέλη της Ευρωπαϊκής Ένωσης, όπου δυστυχώς μέσα σε κλειστές δομές υπέφεραν από δεκάδες χιλιάδες απώλειες ηλικιωμένων και ατόμων με αναπηρία μέσα στις δομές τους. Υπενθυμίζω ότι μέσα στην πανδημία βγάλαμε τα αυστηρότερα πρωτόκολλα από όλη την Ευρώπη, το οποίο δεν ήταν ένα συμβάν τυχαίο, αλλά ήταν αποτέλεσμα συζητήσεων επί συζητήσεων με ομολόγους μου από άλλες χώρες που υπέφεραν πολλά κρούσματα.

Εκτός από τα πρωτόκολλα είχαμε πολύ συχνούς ελέγχους, είχαμε κατά προτεραιότητα εμβολιασμό, ξεκινήσαμε τον υποχρεωτικό εμβολιασμό από τις δομές κοινωνικής προστασίας και μετά επεκτάθηκε, υπενθυμίζω, στα νοσοκομεία. Αλλά και κυρίως, στελεχώσαμε τις δομές αυτές και φροντίσαμε, τουλάχιστον δυόμισι χρόνια τώρα και πριν έρθει η ώρα, να ανανεώσουμε τη στελέχωση αυτή. Μιλώ πολύ συγκεκριμένα για πεντακόσιες προσλήψεις, τις λεγόμενες προσλήψεις COVID, οι οποίες αύξησαν κατά ένα τρίτο το στελεχιακό δυναμικό των δομών μας.

Οπότε -και κλείνω αυτό το κομμάτι της ερώτησης με αυτό- και στο κομμάτι το χρηματοδοτικό ποτέ δεν έχει χρειαστεί κάτι το οποίο δεν έχει καλυφθεί από την πλευρά του Υπουργείου. Και μάλιστα τώρα και είμαστε μπροστά σε νέα χρηματοδότηση βάσει των αυξημένων δαπανών που προέρχονται από τις πιο υψηλές ανάγκες ηλεκτροδότησης των δομών αυτών, αλλά και -νομίζω το γνωρίζετε κιόλας- για πρώτη φορά κάτω, στις δομές της Κρήτης, λειτουργούν με φυσιολογικό σύστημα προμηθειών, με προμήθειες οι οποίες δεν είναι το καπρίτσιο κάποιου, αλλά με προμήθειες οι οποίες είναι προϊόν διαγωνιστικής διαδικασίας.

Στο κομμάτι της στελέχωσης -και σταματώ με αυτό- πέρα από τις πεντακόσιες θέσεις COVID που πήραμε ακόμη σε όλη την Ελλάδα, να θυμίσω ότι από τις πεντακόσιες συγκεκριμένα σαράντα δύο άτομα ήρθαν στις δομές του Κέντρου Κοινωνικής Πρόνοιας Περιφέρειας Κρήτης. Αλλά και από τις τριακόσιες δεκαεπτά μόνιμες θέσεις, που ξεκινήσαμε έναν μήνα αφότου αναλάβαμε την ηγεσία του Υπουργείου Εργασίας και Κοινωνικών Υποθέσεων στο κομμάτι της κοινωνικής πρόνοιας, υπενθυμίζω ότι βγάλαμε την προκήρυξη 7Κ. Η προκήρυξη 7Κ, που ενάμιση χρόνο την είχε ψηφίσει το Κοινοβούλιο αυτό αλλά έμενε στα συρτάρια, ενεργοποιήθηκε από εμάς τον Αύγουστο. Στις 14 Αυγούστου πήγα τότε στον κ. Καραβοκύρη, τον πρόεδρο του ΑΣΕΠ, για να ενεργοποιήσουμε την 7Κ και να μπορέσει να έλθει, όχι επικουρικό, αλλά μόνιμο προσωπικό, τριακόσιες δεκαεπτά θέσεις, σαράντα πέντε εκ των οποίων μόνιμοι υπάλληλοι αφορούν το Κέντρο Κοινωνικής Πρόνοιας Περιφέρειας Κρήτης.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, ένα είναι το σίγουρο, ότι, όντως, ζούμε σε παράλληλα σύμπαντα. Αυτό, όμως, δεν έχει σχέση με τη συμπάθεια που μπορεί να υπάρχει. Δεν ξέρω, όμως, αν ζούμε στην ίδια πραγματικότητα. Και αυτό είναι το πιο σημαντικό, ίσως. Ξέρετε ότι η πραγματικότητα είναι πεισματάρα.

Το μεγάλο πρόβλημα αυτών των δομών, κάτι που συστηματικά και θα έλεγα και με ιδιαίτερη τέχνη το αποκρύπτετε, όπως και όλες οι κυβερνήσεις, γιατί δεν συμφέρει αυτό, γιατί αποτελεί και τη βασική αχίλλειο πτέρνα σε τέτοιου είδους δομές, είναι η έλλειψη μόνιμου προσωπικού. Αυτές οι δομές θέλουν μόνιμο προσωπικό, όχι μόνο για το αυτό καθαυτό εργασιακό, αλλά γιατί -αν θέλετε- συμπληρώνει και μια βασική ανάγκη των περιθαλπόμενων.

Σχετικά με τη σχέση που πρέπει να αναπτύσσουμε με τον εργαζόμενο για την κάλυψη του τομέα της κοινωνικής πρόνοιας, πρέπει να μας δώσετε ορισμένα στοιχεία και σε πανελλαδικό, σε περιφερειακό επίπεδο. Ποιο είναι το οργανόγραμμα για τους εργαζόμενους; Πόσοι, πραγματικά, υπάρχουν σήμερα μόνιμοι; Πόσοι είναι οι συμβασιούχοι; Έτσι θα έχουμε μια τάξη μεγέθους, για να μη μιλάμε γενικά και αφηρημένα.

Εγώ θα σας πω ότι από τις τριακόσιες ογδόντα έξι οργανικές θέσεις μόνιμου προσωπικού σε όλο το Κέντρο Κοινωνικής Πρόνοιας στην Κρήτη -στις δημόσιες δομές αναφέρομαι- έχουν καλυφθεί οι εκατόν δεκαεννιά. Αυτό το στοιχείο έχω. Αν προσθέσουμε πέντε επιπλέον ΙΔΑΧ, δεκαεννέα προσωποπαγείς και άλλους είκοσι εννέα προερχόμενους από την 7Κ/2019 σε σύνολο σαράντα τεσσάρων συνιστάμενων θέσεων, έχουμε ένα σύνολο εκατόν εβδομήντα δύο, δηλαδή μόλις το 44% των οργανικών θέσεων είναι καλυμμένες, που δείχνει, αφ’ ενός, το μέγεθος του προβλήματος και αφ’ ετέρου, το ότι εσείς, ως Κυβέρνηση, όπως και οι προηγούμενες, αντιμετωπίζετε την περίθαλψη και τη φροντίδα ευάλωτων κοινωνικών ομάδων ως κόστος, διότι η έλλειψη μόνιμου προσωπικού μόνο ως τέτοιο μπορεί να εξηγηθεί.

Γι’ αυτό και οι δημόσιες δομές είναι από ανύπαρκτες έως ελάχιστες, υποβαθμισμένες, υποχρηματοδοτούμενες και υποστελεχωμένες. Ωστόσο, τόσο οι υπάρχουσες υποδομές όσο και οι ελλείψεις προσωπικού δεν επιτρέπεται να ανταποκριθούν στις αυξημένες ανάγκες που υπάρχουν σήμερα.

Εγώ θα αναφέρω ορισμένα παραδείγματα. Περιοδεύοντας, για παράδειγμα, στο Παράρτημα Προστασίας Παιδιού στο Λασίθι, δομή η οποία εξυπηρετεί είκοσι πέντε παιδιά ηλικίας δέκα έως είκοσι τεσσάρων ετών, είδα ότι υπάρχουν οκτώ μόνιμοι. Οι τέσσερις είναι δανεικοί από το Παράρτημα ΑΜΕΑ Λασιθίου, από τους δε υπόλοιπους τέσσερις, ο ένας συνταξιοδοτείται σε λίγο και αναμένονται απλώς να έρθουν από την 7Κ/2019 δύο. Έχει και δεκαπέντε συμβασιούχους οι οποίοι αναμένονται, απολύονται σε λίγο. Πώς θα καλυφθούν οι πραγματικές ανάγκες του παραρτήματος;

Στο Παράρτημα ΑΜΕΑ Λασιθίου είναι εβδομήντα οκτώ περιθαλπόμενοι και εξυπηρετεί επιπλέον και ογδόντα από το πρόγραμμα «Βοήθεια στο Σπίτι», με ένα σύνολο προσωπικού εξήντα δύο ατόμων περίπου. Και οι μισοί είναι μόνιμοι, οι άλλοι μισοί είναι συμβασιούχοι.

Βλέπετε, λοιπόν, ότι η πραγματικότητα που σας είπα στην αρχή είναι σκληρή και πεισματάρα. Αυτή η επικρατούσα κατάσταση βγάζει μάτι, αποδεικνύει πόσο επικίνδυνη είναι η εμπορευματοποίηση της πρόνοιας και επιβεβαιώνει παράλληλα την κατεπείγουσα αναγκαιότητα δημιουργίας σύγχρονων επαρκών σε αριθμό κρατικών δομών φροντίδας ηλικιωμένων. Αντί να προχωρήσει η Κυβέρνηση προς αυτή την κατεύθυνση, δηλαδή να σχεδιάσει νέες κρατικές δομές, με μόνιμο προσωπικό, με δωρεάν υπηρεσίες και κρατικό έλεγχο, αυτές τις δομές τις αποδομεί, ακριβώς προς χάριν των επιχειρηματικών ομίλων που δρουν στον χώρο.

Εμείς ως ΚΚΕ με συνεχείς παρεμβάσεις και μέσα εδώ στη Βουλή και έξω από τη Βουλή έχουμε αναδείξει αυτά τα δίκαια αιτήματα των εργαζομένων. Δεν μιλάμε στον αέρα. Μιλάμε επί συγκεκριμένων γεγονότων, στοιχείων, απαιτήσεων και διεκδικήσεων των εργαζομένων, των περιθαλπόμενων και των γονέων των παιδιών που υπάρχουν σ’ αυτές τις δομές.

Το αίσχος, λοιπόν, της εφαρμογής των ατομικών συμβάσεων και το αφήγημα που είχε και η προηγούμενη κυβέρνηση του ΣΥΡΙΖΑ ότι θα σωθούν οι θέσεις και τα δικαιώματα των εργαζομένων είναι που άνοιξαν τον δρόμο σε εσάς, δηλαδή στην Κυβέρνηση της Νέας Δημοκρατίας, να προχωρήσει σε απολύσεις συμβασιούχων.

Ταυτόχρονα, βέβαια, υπενθυμίζω την ευθύνη που έχουν συνολικά όλα τα κόμματα εδώ πέρα, πλην Λακεδαιμονίων, πλην Κομμουνιστικού Κόμματος Ελλάδας, όταν καταψήφιζαν το αίτημα που είχε καταθέσει ως πρόταση νόμου το ΚΚΕ για λογαριασμό εκατόν τριάντα συνδικαλιστικών οργανώσεων για τροποποίηση του άρθρου 103 του Συντάγματος που απαγορεύει τη μετατροπή των συμβάσεων ορισμένου χρόνου σε αορίστου.

Επαναλαμβάνω και νομίζω ότι η απάντηση πρέπει να είναι ακριβώς σ’ αυτά που ρωτάμε: Αποκλειστικά δημόσια και δωρεάν υγεία, πρόνοια και ειδική αγωγή με απαγόρευση κάθε μορφής επιχειρηματικής δραστηριότητας ή εμπλοκή άμεση ή έμμεση μη κυβερνητικών οργανώσεων.

Δεύτερον, δεν πρέπει να υπάρξει καμμία απόλυση. Να επαναπροσληφθούν αυτοί οι εργαζόμενοι και να διασφαλιστεί η στελέχωση όλων των δομών. Οτιδήποτε άλλο εκτός από την παράταση, τη μετατροπή των σχέσεων εργασίας σε αορίστου χρόνου, τις προσλήψεις που λείπουν άμεσα και όλα τα μέτρα κάλυψης με βάση τις πραγματικές ανάγκες, πρέπει να πούμε ότι θα αποτελέσει έγκλημα. Απ’ αυτήν τη άποψη σας καλούμε να μην το διαπράξετε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ, κύριε Συντυχάκη.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, πεισματάρα είμαι κι εγώ. Πεισματάρα είμαι στο να βοηθήσω, πεισματάρα είμαι στο να κάνω καλά τη δουλειά μου. Πεισματάρηδες είναι και στην ομάδα μου, έτσι ώστε να ανταποκριθούμε στο ύψος και το βάρος των ευθυνών μας.

Αυτοί οι δύο παράλληλοι κόσμοι κάπου συναντώνται περιέργως. Πού συναντώνται; Συναντώνται στη συνειδητοποίηση -η οποία δεν σας κρύβω ότι είναι πολύ πιο έντονη τα σχεδόν τρία αυτά χρόνια που βρίσκομαι στη θέση αυτή- της ανάγκης της συνέχειας και της μονιμότητας της σχέσης αυτής. Δηλαδή, όσον αφορά στους πλέον ευάλωτους συμπολίτες μας, δηλαδή, στους ηλικιωμένους, στα άτομα με αναπηρία, στα παιδιά που χρειάζεται να μεταφερθούν μακριά από τη βιολογική τους οικογένεια ή τα παιδιά με αναπηρία, εκεί βλέπουμε και συνειδητοποιούμε την πολύ μεγάλη ανάγκη άνθρωποι συμπολίτες μας που στην ουσία πολλές φορές τούς έχει παρατήσει το δικό τους οικογενειακό περιβάλλον, να έχουν μια διαρκή, μια μόνιμη σχέση, μια σχέση εμπιστοσύνης, μια σχέση η οποία δεν θα τους κάνει ο φόβος τού να τη χάσουν να ξυπνούν όλο με αγωνία το βράδυ, οπότε εκεί, ναι, μοιραζόμαστε την ίδια ανάγκη και ναι, μοιραζόμαστε την ίδια αγωνία. Δεν τα έχουμε κάνει όλα, αλλά θα συνεχίσουμε και θα κάνουμε ό,τι καλύτερο μπορούμε και σας το λέω με απόλυτη ειλικρίνεια.

Έχουμε κάνει πολλές μικρές και μεγαλύτερες αρχές. Το ότι ενεργοποιήσαμε την 7Κ και επιτέλους κάναμε αυτές τις τριακόσιες δεκαεπτά προσλήψεις είναι ακριβώς επειδή είδαμε ότι η κατάσταση –για να το πω πολύ απλά- δεν σώζεται από το επικουρικό προσωπικό. Η κατάσταση μπορεί να βοηθήσει τους ευάλωτους συμπολίτες μας μόνο με μόνιμες και διαρκείς θέσεις. Γι’ αυτό το ξεκινήσαμε, το υλοποιήσαμε, το συνεχίζουμε.

Γιατί λέω ότι το συνεχίζουμε; Θα σας πληροφορήσουν και από το Κέντρο Κοινωνικής Πρόνοιας Περιφέρειας Κρήτης. Διότι έχουμε κάνει μια ακριβή καταγραφή των αναγκών που έχουν σε μόνιμο προσωπικό, έτσι ώστε με τη συνέχεια της 7Κ, δηλαδή της θέσης που έχουν βγει και δεν έχουν μπει με τις τριακόσιες δεκαεπτά αυτές προσλήψεις, αλλά είναι ακριβώς κάτω, να μπορέσουμε χωρίς να χρειαστεί να κάνουμε καινούργιο διαγωνισμό, αλλά βασιζόμενοι πάνω στην αρχή και τη συνταγματική αρχή του ΑΣΕΠ, να γίνουν παραπάνω προσλήψεις εκεί που χρειάζονται.

Είμαστε συνεννοημένοι και με τον ίδιο τον Πρωθυπουργό, που πραγματικά ο ίδιος μού έδωσε το ελεύθερο και συνεχίζουμε στην ανάγκη αυτή, με το Υπουργείο Εσωτερικών και το Υπουργείο Οικονομικών, έτσι ώστε να βγουν οι μόνιμες αυτές θέσεις και όχι γενικές, αλλά θέσεις ειδικευμένες, θέσεις επιστημονικού προσωπικού, γιατί αυτό που καταλαβαίνουμε είναι ότι όσο πιο εξειδικευμένο είναι το προσωπικό, όσο πιο άρτια επιστημονικά καταρτισμένο είναι τόσο πιο πολύ βοηθάμε τους ευάλωτους συμπολίτες μας.

Θέλουμε θέσεις οι οποίες να είναι φροντιστών, επιμελητών, ιατρών, νοσηλευτών, ψυχιάτρων, θέσεις εργοθεραπευτών, φυσιοθεραπευτών, θέσεις που θα κάνουν τη ζωή των πιο ευάλωτων -που είναι μέσα στις δομές και πέρασαν δύσκολα και έβαλαν και οι εργαζόμενοι εκεί πλάτη μέσα στην πανδημία- καλύτερη. Πέραν της συνέχισης, δηλαδή, 7Κ την βγάλαμε. Συνεχίζουμε με παραπάνω προσλήψεις; Ναι, θα συνεχίσουμε με παραπάνω προσλήψεις. Δεν είναι λόγια. Θα το δείτε σε λίγο καιρό.

Τι άλλο; Οργανισμοί. Ξέρετε ότι συνεχώς τα ιδρύματα αυτά δεν έχουν οργανισμούς. Πολύ μεγάλο πρόβλημα, δεκαετίες τώρα. Σε έξι γεωγραφικές περιφέρειες της χώρας μας -δυστυχώς της Κρήτης δεν είναι μέσα σε αυτές τις έξι- είναι ήδη στο Συμβούλιο της Επικρατείας προς έγκριση, γιατί είναι προεδρικό αυτό το διάταγμα. Αυτό για εμάς δίνει ένα πολύ μεγάλο πάτημα ως προς τη σταθερότητα της σχέσης του εργασιακού προσωπικού με τους ωφελούμενους εκεί μέσα.

Τέλος, θα κλείσω με τη διαφωνία -γιατί μέχρι τώρα πολύ καλά ήταν το κομμάτι της συμφωνίας που είχαμε- πάνω στην συνταγματική επιταγή που έχουμε. Η συνταγματική επιταγή πάνω στις διαδικασίες του ΑΣΕΠ είναι για εμάς κάτι στο οποίο και έχει θέσει η παράταξή μας τη θέση της, η οποία είναι «υπέρ» και είμαστε αμετάκλητοι σε αυτό. Θέλουμε οι διαδικασίες αυτές να είναι διαφανείς, να είναι έτσι όπως ορίζει το Σύνταγμα. Δυστυχώς δεν έχουμε εδώ πέρα τον συνάδελφό μου, τον κ. Βορίδη, ο οποίος μπορεί να σας τα πει πολύ καλύτερα από εμένα. Αλλά η μονιμοποίηση επικουρικού προσωπικού το οποίο πήγε ως επικουρικό με διαφορετικές διαδικασίες και εκ των προτέρων γνώριζε ότι ήταν μια θέση διάρκειας ενός έτους, δεν μπορεί να γίνει και κυρίως δεν μπορεί να γίνει, γιατί δεν παρέχει μια ασφάλεια και μια ισότητα στο κομμάτι του δικαίου και σε όλους τους υπόλοιπους συμπολίτες μας.

Παρ’ όλα αυτά σάς ξαναλέω, το λέω μέσα από την καρδιά μου και μέσα σε αυτά τα σχεδόν τρία χρόνια που βρίσκομαι στο Υπουργείο αυτό, καταλαβαίνω απόλυτα και με λέξεις αλλά και με πράξεις την ανάγκη οι σχέσεις αυτές να είναι διαρκείς.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Υπουργέ.

Συνεχίζουμε με την τέταρτη με αριθμό 695/20-5-2022 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Θεόφιλου Ξανθόπουλου προς τον Υπουργό Εθνικής Άμυνας με θέμα: «Η Κυβέρνηση κωλυσιεργεί προκλητικά δυόμισι χρόνια να θεσμοθετήσει το νέο πλαίσιο λειτουργίας της στρατιωτικής δικαιοσύνης, όπως επιτάσσει η συνταγματική Αναθεώρηση του 2019».

Θα απαντήσει ο Υπουργός Εθνικής Άμυνας κ. Νίκος Παναγιωτόπουλος.

Κύριε Ξανθόπουλε, έχετε τον λόγο για την πρωτολογία σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κατά την πρόσφατη συνταγματική Αναθεώρηση αναθεωρήθηκε και μάλιστα με ευρύτατη πλειοψηφία, γεγονός που δείχνει και μια πολύ μεγάλη συναίνεση και μια πραγματική ανάγκη της κοινωνίας γύρω από το ζήτημα αυτό, η διάταξη του άρθρου 96, παράγραφος 5 του Συντάγματος και κατά σύμπτωση ήμουν εγώ ο εισηγητής στην επιτροπή και που συζητήσαμε το συγκεκριμένο άρθρο, το οποίο άρθρο ορίζει ότι τα στρατιωτικά δικαστήρια συγκροτούνται κατά πλειοψηφία από μέλη του Δικαστικού Σώματος των Ενόπλων Δυνάμεων, περιβάλλονται με τις εγγυήσεις λειτουργικής και προσωπικής ανεξαρτησίας των λοιπών τακτικών δικαστικών λειτουργών κατά το άρθρο 87, παράγραφος 1 και εξομοιώνονται ως προς όλα με τους τακτικούς δικαστές.

Με το τελευταίο εδάφιο της παραγράφου 5 ο αναθεωρητικός νομοθέτης ανέθεσε στον κοινό νομοθέτη τη ρύθμιση των ζητημάτων των σχετικών με την εφαρμογή των διατάξεων της εν λόγω παραγράφου και του χρόνου έναρξης της ισχύος τους. Ήδη, δηλαδή, από την Αναθεωρητική Βουλή και από το τέλος του 2019 έχουμε μια σαφή πολιτική δέσμευση και μία εντόνως εκφρασμένη άποψη του συνταγματικού νομοθέτη ότι πρέπει να προχωρήσουμε στη ρύθμιση αυτών των θεμάτων το μελών της στρατιωτικής δικαιοσύνης.

Τον Γενάρη του 2021, δηλαδή έναν χρόνο γεμάτο μετά την Αναθεώρηση, εσείς ως Υπουργός Εθνικής Άμυνας σε ερώτηση των Βουλευτών του ΣΥΡΙΖΑ για ποιους λόγους καθυστερεί η διαδικασία νομοθέτησης του σύγχρονου πλαισίου της στρατιωτικής δικαιοσύνης, επικαλεστήκατε -και πολύ λογικά- ότι συνεργάζεται με το συναρμόδιο Υπουργείο Δικαιοσύνης, ενώ ο Υπουργός Δικαιοσύνης με τη σειρά του απάντησε ότι περιμένει νομοθετική πρωτοβουλία από το Υπουργείο Εθνικής Άμυνας, που είναι και το κατά φύσιν Υπουργείο.

Παρεμπιπτόντως, τον Μάιο του 2021 εσείς ο ίδιος απαντήσατε σε σχετική ερώτηση του Βουλευτή του ΣΥΡΙΖΑ κ. Γεώργιου Κατρούγκαλου ότι θα προχωρήσετε στην έκδοση του εκτελεστικού νόμου μέσα στο καλοκαίρι, το συντομότερο δυνατόν -δηλαδή μιλάμε για το 2021-, ενώ προτεραιότητα της σχεδιαζόμενης ρύθμισης είναι η κατάργηση διατάξεων που δηλώνουν κάποιας μορφής στρατιωτική ιδιότητα για τους στρατιωτικούς δικαστές, που πλέον εξομοιώνονται με τους τακτικούς.

Τέλος, στις αρχές του 2022 τριάντα τέσσερις Βουλευτές καταθέσαμε εκ νέου ερώτηση προς τους Υπουργούς Δικαιοσύνης και Εθνικής Άμυνας, επισημαίνοντας την προκλητική κατ’ εμάς καθυστέρηση της έκδοση του σχετικού εφαρμοστικού νόμου. Εκεί λοιπόν, ο Υπουργός Δικαιοσύνης είπε ότι το Υπουργείο Άμυνας είναι το πλέον αρμόδιο για τη θέσπιση του νομοθετικού πλαισίου και δήλωσε ταυτόχρονα ετοιμότητα του Υπουργείου Δικαιοσύνης για κάθε αναγκαία συνέργεια επί των θεμάτων αυτών, ειδικά για τα θέματα νομοθετικής πρωτοβουλίας.

Φρονούμε, λοιπόν, ότι δεν έχετε ούτε άλλον χρόνο ούτε και άλλη νομιμοποίηση για να επικαλείστε διάφορες προφάσεις και να μην παίρνετε στα σοβαρά και συγκεκριμένα τη βούληση του συνταγματικού νομοθέτη.

Το ερώτημα, λοιπόν, που σας θέτω είναι πότε σκοπεύετε να προχωρήσετε στην έκδοση του νέου εφαρμοστικού νόμου, ειδικά μετά την απάντηση του Υπουργείου Δικαιοσύνης, διότι αυτή η ανυπαρξία απαξιώνει το Δικαστικό Σώμα των Ενόπλων Δυνάμεων και αποτελεί ευθεία παραβίαση τόσο του Συντάγματος όσο και του Ευρωπαϊκού Δικαίου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε συνάδελφε, είναι γεγονός ότι έχουμε αργήσει.

Αντίθετα όμως, με το Υπουργείο Δικαιοσύνης που έχει ως αποκλειστική αρμοδιότητα τη διευθέτηση των ζητημάτων της τακτικής δικαιοσύνης εμείς ως Υπουργείο Άμυνας έχουμε και άλλες αρμοδιότητες να διευθετήσουμε και όχι μόνο τη διευθέτηση των ζητημάτων της στρατιωτικής δικαιοσύνης. Στο πλαίσιο βέβαια, της συνταγματικής Αναθεώρησης ασφαλώς αποτελεί καθήκον και υποχρέωση μας να προχωρήσουμε στην εξομοίωση των τακτικών και των στρατιωτικών δικαστών, όπως εξάλλου έχουμε κατά καιρούς εκφράσει την ισχυρή βούλησή μας και στις ερωτήσεις που κατέθεσε το κόμμα σας και άλλοι συνάδελφοί σας.

Επί της ουσίας δεν διαφωνούμε μαζί σας. Ναι, έχουμε αργήσει, όχι όμως από αδιαφορία, αλλά θα έλεγα από φόρτο εργασίας που δημιουργείται από τα πολλά και βαριά θέματα που έχει να διαχειριστεί το Υπουργείο Άμυνας, ιδίως τα δύο καλοκαίρια που μας πέρασαν. Και είμαι σίγουρος ότι αντιλαμβάνεστε καλά περί τίνος ομιλώ.

Σε κάθε περίπτωση, είναι γεγονός ότι η υπερψήφιση με ευρύτατη κοινοβουλευτική πλειοψηφία και συναίνεση της νέας μορφής της διάταξης του άρθρου 96 παράγραφος 5 του Συντάγματος αναγάγει τη θεσμική αναβάθμιση της στρατιωτικής δικαιοσύνης και των λειτουργιών της σε βασικό καθήκον του Υπουργείου Εθνικής Άμυνας. Βούληση μας ήταν και παραμένει ο θεσμικός ρόλος της στρατιωτικής δικαιοσύνης ως παράγοντας που διασφαλίζει αφ’ ενός τον έλεγχο και την τιμωρία των εγκλημάτων στρατιωτικών, αφ’ ετέρου δε την ελεύθερη και ακώλυτη πρόσβαση των τελευταίων στην αρχή της δίκαιης δίκης να συνεχίζει να λειτουργεί και εντός του χώρου του Υπουργείου Εθνικής Άμυνας το οποίο οφείλει να δημιουργήσει τις συνθήκες που θα διασφαλίσουν τους όρους του φυσικού, δηλαδή ποινικού δικαστή για τους στρατιωτικούς, έτσι ώστε η στρατιωτική δικαιοσύνη να ανταποκριθεί ακόμα καλύτερα στον ρόλο και την αποστολή της ως ανεξάρτητης δικαιοσύνης για τον στρατό και όχι δικαιοσύνης όπως έχει ειπωθεί μέσα στον στρατό.

Άρα, κινούμενο προς αυτή την κατεύθυνση το Υπουργείο Εθνικής Άμυνας, σε συνεργασία με τη φυσική ηγεσία στρατιωτικής δικαιοσύνης, αλλά και σε αγαστή συμπόρευση με το αρμόδιο, μαζί με εμάς, Υπουργείο Δικαιοσύνης, έχει δεσμευθεί στο αμέσως επόμενο χρονικό διάστημα να συστήσει την αρμόδια νομοπαρασκευαστική επιτροπή. Πραγματικά, πιστέψτε με όταν κάνω λόγο για το αμέσως επόμενο χρονικό διάστημα.

Τι θα κάνει αυτή η νομοπαρασκευαστική επιτροπή; Θα αναλάβει να εκπονήσει το κείμενο που θα εξομοιώνει στην ουσία τους τακτικούς με τους στρατιωτικούς δικαστές. Δηλαδή να επεξεργαστεί και να προτείνει προς ψήφιση τον σχετικό εκτελεστικό νόμο. Εγείρονται επιμέρους ζητήματα στο πλαίσιο της εκπόνησης αυτού του νόμου η ρύθμιση των οποίων απαιτεί ιδιαίτερα προσεκτική και εξειδικευμένη προετοιμασία εκ μέρους του Υπουργείου, στο οποίο βέβαια υπάγεται το Δικαστικό Σώμα των Ενόπλων Δυνάμεων.

Η νομοπαρασκευαστική επιτροπή θα συγκροτηθεί προς τον ειδικό αυτό σκοπό -έχει γίνει στο παρελθόν το ’84 και το ’90- τα μέλη των ανωτέρω επιτροπών, ορίζονται σε εκτέλεση των σχετικών ειδικών νόμων με κοινές αποφάσεις του Υπουργείου Εθνικής Άμυνας και Δικαιοσύνης. Τι θα κάνει αυτή η επιτροπή;

Πρώτον, θα προχωρήσει στην περαιτέρω διεύθυνση και ολοκλήρωση λειτουργικής και προσωπικής ανεξαρτησίας των δικαστικών λειτουργών της στρατιωτικής δικαιοσύνης και στην εξομοίωση αυτών με τους τακτικούς δικαστές της χώρας.

Δεύτερον, θα ορίσει τον ορθολογικό καθορισμό της αντιστοιχίας μεταξύ των βαθμών των δικαστικών λειτουργών της στρατιωτικής δικαιοσύνης, με τους βαθμούς των λοιπών δικαστικών λειτουργών της χώρας.

Τρίτον, θα προβλέψει για τη σύνθεση του ανώτατου δικαστικού συμβουλίου του σώματος των δικαστικών λειτουργών της στρατιωτικής δικαιοσύνης, καθώς και των πειθαρχικών συμβουλίων και της επιθεώρησης αυτού.

Και, τέταρτον, θα μεριμνήσει και για την απαιτούμενη προσαρμογή ή τροποποίηση των διατάξεων του κώδικα δικαστικού σώματος των Ενόπλων Δυνάμεων, λαμβάνοντας υπ’ όψιν το ιδιαίτερο νομικό πλαίσιο που ισχύει για τις Ένοπλες Δυνάμεις της χώρας.

Μπορείτε να πάρετε από τη δευτερολογία μου, κύριε Πρόεδρε -δεν έχω να πω και πάρα πολλά σε αυτό και θέλω να το κλείσω όσον αφορά τις δικές μας μέριμνες και πρόνοιες- το σχετικό ενημερωτικό υπόμνημα από τη φυσική ηγεσία της στρατιωτικής δικαιοσύνης, το οποίο βρίσκεται στο γραφείο μου και ορίζει την ανάγκη απόφασης για τη σύσταση της νομοπαρασκευαστικής επιτροπής.

Προφανώς, αυτό πρέπει να γίνει με μια διάταξη νόμου, την οποία έχουμε πρόθεση να φέρουμε προς ψήφιση, μαζί με τις άλλες διατάξεις του νομοσχεδίου που θα φέρει προς ψήφιση στο Σώμα το Υπουργείο Εθνικής Άμυνας και έχουν να κάνουν με τη μέριμνα του προσωπικού. Είναι ένα νομοσχέδιο το οποίο επεξεργαζόμαστε εδώ και αρκετό καιρό και που φρονούμε ότι πλέον είμαστε σε θέση να το φέρουμε προς ψήφιση, αφού βέβαια προβλεφθούν όλα τα σχετικά, με τη διαβούλευση κ.λπ. εν πάση περιπτώσει, μέσα στον μήνα Ιούνιο.

Θεωρώ ότι δεν πρέπει να καθυστερήσουμε άλλο. Δέχομαι ότι έχουμε καθυστερήσει, αλλά καταλαβαίνετε ότι το Υπουργείο Άμυνας έχει μια βαριά καθημερινότητα, έχει μια πολύ βαριά καθημερινότητα αυτό το διάστημα, τα δύο τελευταία χρόνια, και με τις εντάσεις τις οποίες κλήθηκε να διαχειριστεί και με το περιβάλλον τεράστιας γεωπολιτικής αστάθειας, που έχει ενταθεί έτι περαιτέρω μετά το ξέσπασμα του πολέμου στην Ουκρανία και με τη διπλή -αν θέλετε- αποστολή αφ’ ενός να ενισχύσει το πλέγμα των συμμαχιών της χώρας και αφ’ ετέρου να προχωρήσει και στην επαύξηση του συνολικού αξιόμαχου των Ενόπλων Δυνάμεων μέσω ενός φιλόδοξου εξοπλιστικού προγράμματος που αυτή τη στιγμή υλοποιείται με γοργούς ρυθμούς.

Από εδώ και πέρα, φρονώ ότι με γοργούς ρυθμούς και σε συντονισμό με το Υπουργείο Δικαιοσύνης, είμαστε έτοιμοι να εισαγάγουμε τη διάταξη που θα ορίσει την ανάγκη σύστασης αυτής της νομοπαρασκευαστικής επιτροπής, που θα λειτουργήσει υπό πίεση χρόνου για βραχύ χρονικό διάστημα, προκειμένου να εκτελέσει το έργο που πρέπει να εκτελεστεί. Στο επόμενο αμέσως χρονικό διάστημα αυτό θα είναι γεγονός και θα φέρει πιο κοντά τη συνταγματικά επιβαλλόμενη και εγκριθείσα με την ευρύτατη πλειοψηφία -την οποία επικαλείστε ορθώς κι εσείς- με βάση τα προβλεπόμενα από τη συνταγματική Αναθεώρηση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ξανθόπουλε, έχετε τον λόγο για τη δευτερολογία σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Εγώ θα κάνω χρήση της δευτερολογίας μου, κύριε Πρόεδρε.

Κύριε Υπουργέ, αντιλαμβάνομαι πλήρως τη διάκριση που επικαλεστήκατε μεταξύ του Υπουργείου Δικαιοσύνης -που έχει μια μονομέρεια- και του Υπουργείου Εθνικής Άμυνας.

Θα ήθελα, βεβαίως, να θέσω στον δημόσιο διάλογο ότι έχουμε καθυστερήσει δυόμισι χρόνια και αυτό ειλικρινά δεν περιποιεί τιμή σε κανέναν, γιατί ακριβώς ήταν μια διάταξη που υπερψηφίστηκε με ευρύτατη πλειοψηφία, που σημαίνει ότι έχει και μια αυξημένη νομιμοποίηση.

Μας είπατε για τη νομοπαρασκευαστική επιτροπή του εφαρμοστικού νόμου -το περιγράψατε αδρομερώς το πλαίσιο στο οποίο θα κινηθεί αυτή η νομοπαρασκευαστική επιτροπή- και κρατώ ότι δεσμευθήκατε ενώπιον της Βουλής των Ελλήνων ότι τον Ιούνιο θα φέρετε το σχετικό νομοσχέδιο για τη σύσταση της επιτροπής αυτής.

Θεωρώ, λοιπόν, ότι η πρώτη σας δέσμευση περί έναρξης τον Ιούνιο είναι σημαντική κατάκτηση και άρα, ουσιαστικά, υλοποιεί τη δέσμευση που έχουμε αναλάβει απέναντι στον συνταγματικό νομοθέτη.

Δεύτερον, θα ήθελα να ορίσετε -όχι τώρα- ένα πολύ συγκεκριμένο χρονικό πλαίσιο περαίωσης των εργασιών της επιτροπής, έτσι ώστε άμεσα να έχουμε στα χέρια μας ένα κείμενο νόμου πάνω στο οποίο να μπορούμε να διαβουλευθούμε και ο οποίος εφαρμοστικός αυτός νόμος θα αποτελέσει πλέον την αποκατάσταση της επιταγής για την ισοτιμία των στρατιωτικών δικαστών με τους δικαστές της πολιτικής δικαιοσύνης και ουσιαστικά θα επιτελέσει τον ρόλο που μας έχει αναθέσει ο συνταγματικός νομοθέτης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ξανθόπουλε.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σαφώς και δεν θα διαφωνήσω με όσα είπε συνάδελφος, ο οποίος άλλωστε διακονεί και αυτός τη δικαιοσύνη και καταλαβαίνω ότι και ως εισηγητής στη συνταγματική Αναθεώρηση έχει δύο επιπλέον λόγους τουλάχιστον να θέλει να δει αυτό το εγχείρημα να ολοκληρώνεται. Επί της ουσίας δεν διαφωνούμε.

Συμφωνούμε -όσον αφορά εμένα τουλάχιστον- ακόμα και στο ότι υπήρξε από μέρους μας καθυστέρηση. Απλά προσπάθησα να σας εξηγήσω τους λόγους που, τουλάχιστον όσον αφορά το Υπουργείο Άμυνας, δημιούργησαν αυτή την καθυστέρηση. Ασφαλώς και το εγχείρημα είναι σημαντικό και πρέπει να αρθούμε στο ύψος της αναθεωρητικής διαδικασίας και να μην αναγάγουμε το θέμα της εξομοίωσης στρατιωτικών και τακτικών δικαστών σε ένα ζήτημα γρήγορης διεκπεραίωσης, fast track διεκπεραίωσης. Είναι σημαντικό, έχει πολλές επιμέρους πτυχές.

Στην ουσία πρόκειται για το θέμα της αποκόλλησης των στρατιωτικών δικαστών από τη θεσμική τους ιδιότητα του στελέχους των Ενόπλων Δυνάμεων, έτσι ώστε αυτοί να εξομοιωθούν με τους λειτουργούς της τακτικής δικαιοσύνης, τους τακτικούς δικαστές, την πρόστηση δηλαδή της ιδιότητας τακτικού δικαστή. Αυτό πρέπει να γίνει προσεκτικά, πρέπει να γίνει λαμβάνοντας υπ’ όψιν τις πολλές επιμέρους πτυχές στην εκπαίδευση, στη μισθολογική εξίσωση, εξομοίωση δηλαδή, στα ζητήματα και ασφαλιστικής ακόμη φύσεως, στα ζητήματα της καθημερινής λειτουργίας της αλλαγής των σχετικών κωδίκων των στρατιωτικών δικαστηρίων.

Όλες αυτές οι πτυχές θα πρέπει να ληφθούν υπ’ όψιν προσεκτικά από την αρμόδια επιτροπή. Ναι, η νομοπαρασκευαστική επιτροπή, της οποίας η σύσταση θα θεσμοθετηθεί στη διάταξη νόμου στο νομοσχέδιο που θα φέρουμε τον άλλο μήνα, θα πρέπει να κινηθεί σε σύντομο χρονικό πλαίσιο με ένα σύντομο χρονοδιάγραμμα. Και εκεί θεωρώ ότι είναι λογικό και εύλογο αυτό που λέτε, θα λάβει την εντολή να κινηθεί με ταχείς ρυθμούς, προκειμένου να φέρει το συντομότερο δυνατόν με τον εκτελεστικό νόμο προς ψήφιση και εκτιμώ ότι και αυτός ο νόμος -όταν με το καλό έρθει- θα αντιμετωπιστεί από το Σώμα με την ευρεία συναίνεση, που άλλωστε αρμόζει σε όσα συμφωνήσαμε κατά την συνταγματική Αναθεώρηση.

Επομένως, παρά τις όποιες καθυστερήσεις, θεωρώ ότι είμαστε σε ένα σημείο στο οποίο να μπορούμε να δηλώσουμε έτοιμοι στο αμέσως επόμενο χρονικό διάστημα να προχωρήσουμε τις σχετικές διαδικασίες, ασχέτως εντάσεων, ασχέτως γεωπολιτικών αναταράξεων, ασχέτως εξελίξεων, οι οποίες εκτιμώ ότι θα συνεχίσουν να μας απασχολούν σε επίπεδο καθημερινότητας κυριολεκτικά. Φτάσαμε σε αυτό το σημείο και οφείλουμε να ξεκινήσουμε όχι το τέλος της αρχής, αλλά την αρχή του τέλους της αναθεωρητικής διαδικασίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Υπουργέ.

Κυρίες και κύριοι συνάδελφοι, σας γνωρίζω ότι η δεύτερη με αριθμό 697/23-5-2022 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλάπρος τον Υπουργό Αγροτικής Ανάπτυξης και Τροφίμων, με θέμα: «Πότε και πώς θα εφαρμοσθούν τα μέτρα που εξαγγέλλει συνεχώς η Κυβέρνηση για τους αγρότες, για την αντιμετώπιση της ακρίβειας στην ενέργεια και τα εφόδια» και η τρίτη με αριθμό 692/19-5-2022 επίκαιρη ερώτηση δεύτερου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη)Χαρίτσηπρος τον Υπουργό Αγροτικής Ανάπτυξης και Τροφίμων,με θέμα: «Η έλλειψη εργατών γης αφήνει ακαλλιέργητες μεγάλες αγροτικές εκτάσεις την ώρα που απειλούμαστε με επισιτιστική κρίση» δεν θα συζητηθούν, κατόπιν συνεννόησης των ερωτώντων Βουλευτών με τον ερωτώμενο Υπουργό.

Ολοκληρώθηκε η συζήτηση των επικαίρων ερωτήσεων.

Πριν κλείσουμε, έχω την τιμή να σας ανακοινώσω ότι έχουν διανεμηθεί τα Πρακτικά της Τετάρτης 23 Φεβρουαρίου 2022, Συνεδρίαση ΟΘ΄, της Πέμπτης 24 Φεβρουαρίου 2022, Συνεδρίαση Π΄, της Παρασκευής 25 Φεβρουαρίου 2022, Συνεδρίαση ΠΑ΄, της Δευτέρας 28 Φεβρουαρίου 2022, Συνεδρίαση ΠΒ΄, της Τρίτης 1ης Μαρτίου 2022, Συνεδρίαση ΠΓ΄, της Τετάρτης 2 Μαρτίου 2022, Συνεδρίαση ΠΔ΄, της Πέμπτης 3 Μαρτίου 2022, Συνεδρίαση ΠΕ΄, της Παρασκευής 4 Μαρτίου 2022, Συνεδρίαση ΠΣΤ΄, της Τετάρτης 9 Μαρτίου 2022, Συνεδρίαση ΠΖ΄, της Πέμπτης 10 Μαρτίου 2022, Συνεδρίαση ΠΗ΄, της Παρασκευής 11 Μαρτίου 2022, Συνεδρίαση ΠΘ΄, της Δευτέρας 14 Μαρτίου 2022, Συνεδρίαση ϟ΄, και της Τρίτης 15 Μαρτίου 2022, Συνεδρίαση ϟΑ΄, και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς τα Πρακτικά της Τετάρτης 23 Φεβρουαρίου 2022, Συνεδρίαση ΟΘ΄, της Πέμπτης 24 Φεβρουαρίου 2022, Συνεδρίαση Π΄, της Παρασκευής 25 Φεβρουαρίου 2022, Συνεδρίαση ΠΑ΄, της Δευτέρας 28 Φεβρουαρίου 2022, Συνεδρίαση ΠΒ΄, της Τρίτης 1ης Μαρτίου 2022, Συνεδρίαση ΠΓ΄, της Τετάρτης 2 Μαρτίου 2022, Συνεδρίαση ΠΔ΄, της Πέμπτης 3 Μαρτίου 2022, Συνεδρίαση ΠΕ΄, της Παρασκευής 4 Μαρτίου 2022, Συνεδρίαση ΠΣΤ΄, της Τετάρτης 9 Μαρτίου 2022, Συνεδρίαση ΠΖ΄, της Πέμπτης 10 Μαρτίου 2022, Συνεδρίαση ΠΗ΄, της Παρασκευής 11 Μαρτίου 2022, Συνεδρίαση ΠΘ΄, της Δευτέρας 14 Μαρτίου, 2022 Συνεδρίαση ϟ΄, και της Τρίτης 15 Μαρτίου 2022, Συνεδρίαση ϟΑ΄, επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.26΄ λύεται η συνεδρίαση για αύριο, ημέρα Τρίτη 31 Μαΐου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**